Armi ratamaa | TangoMaestro\nolen Armi Ratamaa, 60-vuotias fysioterapeutti – yrittäjä Mäntyharjusta. Laulamisen lisäksi harrastan käsitöitä, maalaamista, valokuvausta, lukemista ja 12-vuotiaan lapinkoiravanhuksen rapsuttelua. Liikunta kuuluu jo työn puolesta elämääni; Luonnossa liikkuminen, marjastus ja kuntosaliharjoittelu ovat lähellä sydäntä. Musiikilla on aivoja aktivoiva vaikutus, näin ollen käytän sitä työssäni esimerkiksi toimintakykyharjoitteissa lapsikuntoutujien kanssa, rentoutusharjoituksissa sekä ohjaamassani ryhmäliikunnassa.\nMusiikki on kuulunut elämääni aina jollain tavalla. Mummo lauloi ja opetti meille kauniita lauluja; ”Oi, katsohan lintua” on yksi rakkaimmista. Koulussa musiikki oli mieluinen aine aina kansakoulusta lukioon. Omille lapsilleni olen laulanut paljon. Lauluharrastus sai uuden ulottuvuuden aikuisiässä, kun v. 2006 löysin karaoken. Osallistuin useana vuonna kansalaisopiston karaokekurssille. ”Nälkä kasvoi syödessä”: Osallistuin muutamiin karaokekilpailuihin ja niissä menestyminen motivoi yksityislaulutunneille. Laulunopettajiani ovat olleet Pete Nikulainen, Mervi Multamäki ja vuodesta 2017 Matti Taskinen.\nLaulukilpailut olivat jännittäjän oivallinen tapa harjoitella esiintymistä paineen alla. Säännöllisellä harjoittelulla, laulun opettajien ohjeistuksilla sekä epämukavuusalueelle asettumalla oman itsen hallinta on parantunut ja esiintymiseen on tullut varmuutta. Jokainen kansalaisopiston kurssimatinea ja jokainen kilpailu ovat olleet oppimistilanteita. Lisäksi lauluharrastuksen myötä olen tutustunut useisiin uusiin, samanhenkisiin ystäviin, joita todennäköisesti muutoin en olisi koskaan tavannut.\nVanha tanssimusiikki, lavatanssit ja kotimainen iskelmä ovat olleet lähellä sydäntä jo nuoresta. Laulan monipuolisesti hengellisestä vanhaan tanssimusiikkiin. Vuosien mittaan esiintymisiä on ollut tanssikeikoista yksityistilaisuuksiin ja perhejuhliin. Reilun vuoden ajan olen ollut Mäntyharjulaisen Duo Tahdikkaat – laulusolisti.\nTango oli suosikkitanssi jo nuorena lavatansseissa. Lauluharrastuksen myötä huomasin yhä useammin laulavani tangoa ja se on varmasti ollut osasyynä osallistumiseeni Tangomaestro-laulukilpailuun. Tangomatkallani olen oppinut paljon, mutta paljon on vielä opittavaakin. Tangon tarina, kaiho ja voimakkaat tunneilmaisut pitää saada koskettamaan paitsi laulajaa, myös kuulijoita. Oman yksilöllisen äänen tuottaminen, oma vartalo instrumenttina, on hyvin haasteellinen ja hyvin henkilökohtainen tapa ilmaista tunteita.\nOlen iloinen pääsystäni Tangomaestro-finaaliin, kilpailussa oli mielestäni paljon hyviä laulajia. Orkesterisäestys finaalissa tuo kilpailuun ihan omanlaistaan arvokkuutta ja jännitystäkin. Toivottavasti nähdään Tallukassa helmikuussa!\nEdellinen artikkeliMarkku HukkanenSeuraava artikkeliOiva Makkonen\nTangoMaestro 2022 -laulukilpailun semifinaali järjestetään 21.-22.5.2022 Kartano Kievarissa Äänekoskella.\nTangoMaestro 2022 -laulukilpailun alkukarsinta järjestetään perjantaina 22.4.2022 Kulttuurikellarilla Savonlinnassa.\nTangoMaestro 2022 -laulukilpailun alkukarsinta järjestetään lauantaina 9.4.2022 Kartano Kievarilla Äänekoskella.\nTangoMaestro toivottaa rauhallista joulua ja hyvää uutta vuotta!


Kulttuurielämää Helsingissä: huhtikuuta 2014\nPäätin pääsiäisen ajaksi jättää blogihommat tauolle (mikä on vaikeampaa kuin voisi kuvitella!) kun intoa bloggaamiseen ei löytynyt. Maanantai-iltana vähän harmittelin, ettei sellaista kunnon motivaatiota ollut lomailusta huolimatta tullut, enkä olisi ikinä arvannut millaista lisäinspiraatiota seuraava päivä toi tullessaan. Lempibalettitanssijani oli lähestynyt minua sähköpostitse, vau!\nKiitos kirjakauppojen erilaisten "edullisten alennuksien", kirjahyllyni alkavat näyttää mukavan täysiltä. Vaikka Hullareilta olisi kovasti tehnyt mieli ostaa ainakin Austenin Järki ja tunteet -kirja, päätin pysyä vahvana, kun muuten on tosiaan tullut sorruttua tarjouksiin. Suurin ylpeydenaiheeni on tuo Tolstoin Anna Karenina, joka tuli silloin viime talvena luettua ystäväni kanssa lukuhaasteena.\nKevään suurin kirjaostos oli Harry Potter -sarja, jonka hankin pokkareina. Silloin kun tämä sarja ilmestyi, kirjat ostettiin siskolleni joka tietysti omaan asuntoon muutettuaan otti ne mukaansa. Olenkin siis joutunut elämään monta vuotta ilman omaa kirjasarjaani. Nyt Potterit ovat pokkarihyllyni kunniapaikalla, heti Anna-sarjan alapuolella.\nMaaliskuun alussa Helsingissä näytti vielä tältä. Kuvan ottamishetkestä on nyt kulunut lähes kaksi kuukautta, ja lämpötilat alkavat nousta sinne 20 asteen tuntumaan, jes! Pääsiäisviikonloppuna tulikin oleskeltua ihan mukavasti auringossa samalla kun luin Ranskan kuninkaallisista. Toivottavasti tuo lukemis-innostus ei heti lopahda, vaikka arkeen onkin pitänyt taas palata.\nSaatiin vihdoin hoidettua liput Savonlinnan Oopperajuhlille. Viime vuoden tapaan ajateltiin taas perhetuttujen kanssa, että mennään sinne yhdessä, minkä lisäksi isovanhempani ilmoittivat olevansa myös tulossa tuohon Madama Butterflyn ensi-iltaan. Päästään taas Suomi-matkailemaan!\nIhailen suunnattomasti Helsingin kantakaupungin arkkitehtuuria, joista tässä yksi esimerkki. Axel Högbergin upea arkkitehtuuri kuuluu Ohranan taloon, jossa on ollut mm. tsaarin salainen poliisimaja sekä rajavartiolaitos. Itseäni miellyttävät erityisesti talon värit sekä nuo valkoiset pylväät, joita kannattelevat ihmishahmot.\nOdotan innolla toukokuun lopussa oleva matkaamme Pietariin, vaikka vähän jännitämmekin, millaiseksi tuo Ukrainan tilanne menee. Ei varmaan suomalaisille tule mitään viisumiongelmia, mutta seurana on isän kaksi amerikkalaista ystävää, joiden tilanne voi olla toinen. Oma agendani matkalle on tietysti nähdä venäläinen Joutsenlampi. Jos teillä on vinkkejä, mitä kannattaa nähdä kolmen päivän reissulla, niin kommenttiboksiin saa mielellään laittaa viestiä! :)\nLähettänyt Culturelle kello 22.44 4 kommenttia:\nTunnisteet: Arkkitehtuuri, kaupunkikuvaa, Kirjat, minä, Savonlinnan oopperajuhla, ulkomaiset kirjailijat\nLähettänyt Culturelle kello 20.54 2 kommenttia:


Duodecim L-kysteiini ja muut uudet aineet Herbalbase-tietokannassa\nAjankohtaisetTerveysporttiL-kysteiini ja muut uudet aineet Herbalbase-tietokannassa\nL-kysteiini ja muut uudet aineet Herbalbase-tietokannassa\nTerveysportti - 8.10.2020\nHerbalbase-tietokannan (Luontaistuotteet) 3. päivitys vuonna 2020 on julkaistu. Tietokannan koko aineisto päivitetään neljä kertaa vuodessa. Päivitysten yhteydessä käydään läpi uusin tutkimustieto, joka on julkaistu vertaisarvioiduissa lääketieteellisissä lehdissä. Luontaistuotteiden tehoa ja turvallisuutta arvioivia kliinisiä tutkimuksia julkaistaan runsaasti – useita kymmeniä joka kuukausi. Päivitysten yhteydessä tietokantaan lisätään tarvittaessa uusia aineita. Viimeisimpiä lisättyjä aineita ovat rypälekurkku (Jiaogulan), l-kysteiini, ja tyräruoho.\nJiaogulan on aasialainen rohdos, jota valmistetaan köynnöstävästä rypälekurkku (Gynostemma pentaphyllum) kasvista, ja se tunnetaan myös nimellä kuolemattomuuden yrtti. Rypälekurkkurohdosta on käytetty etiologialtaan hyvin erilaisten sairauksien hoidossa ja rohdoksen vaikutusten ajatellaan perustuvan sen sisältämiin kasville ominaisiin saponiineihin (gypenosidit). Jiaogulanin tehosta löytyy rajallisesti kliinistä näyttöä ahdistuneisuuden ja diabeteksen hoidossa. L-kysteiiniä on käytetty krapulan oireiden hoitamiseen. Kliininen näyttö L-kysteiinin ravintolisäkäytön tarpeellisuudesta, tehosta ja hyödyistä on kuitenkin todettu olevan puutteellista.\nTutustu jiaogulanin ja muiden uusien aineiden käyttötarkoituksiin, tehoon ja turvallisuuteen tarkemmin Herbalbase-tietokannassa.\nHerbalbase on Terveysportin tietokanta, jossa yli 250 luontaistuotteen teho ja turvallisuus on arvioitu näyttöön perustuvan lääketieteen menetelmin. Tietokanta on rakennettu kliinikon tai muun lääkehuollon ammattilaisen tueksi vastaamaan potilaan asettamiin kysymyksiin luontaistuotteiden käytön mahdollisista haitoista ja terveydellisistä hyödyistä. Herbalbasessa luontaistuotteiden käyttöaiheet on jaettu ”näyttöön perustuvaan käyttöön”, jolloin tehon dokumentaatio perustuu riittävän suuriin satunnaistettuihin kontrolloituihin kliinisiin tutkimuksiin, ja ”perinteiseen käyttöön”, jolloin käytölle on perinteeseen nojaava vakiintunut perusta, mutta näyttö tehosta on vajavaista tai se puuttuu kokonaan. Luontaistuotteiden turvallisuuden arviointi on jaettu vasta-aiheisiin, haittavaikutuksiin sekä erillisiin arvioihin yhteisvaikutuksista lääkkeiden kanssa sekä käytön turvallisuudesta raskauden ja imetyksen aikana. Käyttöliittymä tarjoaa mahdollisuuden monipuolisiin hakutoimintoihin. Herbalbase tietokanta löytyy Terveysportin etusivun vasemmasta kolumnista Luontaistuotteet-linkin kautta.\nSiirry Terveysportin Herbalbase-tietokantaan »


Alkoholi ja tupakka | Orion\nUra Orionilla Ammattilaiset Alkoholi ja tupakka\nAlkoholi suurentaa aivohalvauksen riskiä ja saattaa jopa vähentää verenpainelääkityksen tehoa. Tupakan nikotiini taas nostaa sydämen syketasoa ja verenpainetta.\nRunsaalla alkoholinkäytöllä on verenpaineen kohoamisen lisäksi myös monia muita haitallisia seurauksia, jonka vuoksi alkoholia tulisi käyttää korkeintaan kohtuudella.\nAlkoholin kohtuukäytölle on määritetty selkeät suositukset.\nSuositeltava alkoholin enimmäismäärä on naisilla enintään 9 ja miehillä enintään 14 ravintola-annosta viikossa. 1 annos tarkoittaa esimerkiksi 1 pulloa (33 cl) keskiolutta, 12 cl:aa viiniä tai 4 cl:aa väkeviä alkoholijuomia.\nAlkoholijuomat voivat sisältää runsaasti sokeria. Liiallinen sokerin saanti altistaa herkästi painon nousulle ja kasvattaa ruokahalun tunnetta. Pitkäaikaisesti käytettynä alkoholi voi aiheuttaa myös haiman sairastumista. Sen seurauksena saattaa ilmetä diabetesta, joka selkeästi nopeuttaa valtimotaudin kehittymistä. Myös sydämen vajaatoiminta ja sen myötä vaaralliset rytmihäiriöt saattavat lyhentää elinaikaa. Tupakka\nTupakoinnin lopettamisesta on hyötyä, sillä tupakoivan henkilön sydän toimii ylikierroksilla nikotiinin nostaessa sydämen syketasoa ja verenpainetta. Tupakointi myös lisää valtimoiden ahtautumista, kalkkiutumista ja jäykistymistä. Muutokset ovat yleensä palautumattomia, mutta tupakoinnin lopettamisella, ruokavalion ja elämäntapojen parannuksilla on mahdollista saada valtimotaudin eteneminen vähintäänkin hidastumaan tai pysähtymään.\nVaikka tupakoinnin lopettaminen on vaikeaa ja vaatii lujaa tahdonvoimaa, se kannattaa aina. Saatavilla monenlaista apua vertaistuesta lääkärin määräämiin lääkkeisiin.\nOikealla ruokavaliolla saa kohonneen verenpaineen kuriin\nTerveelliset elämäntavat on helpompi toteuttaa läheisten tuella


KHADI Centella Oil -Arpien hoitoon ja ennaltaehkäisyyn 100ml | Natural Goods Company\nEtusivu » Tuotteet » Khadi » KHADI Centella Oil -Arpien hoitoon ja ennaltaehkäisyyn 100ml\nKHADI Centella Oil -Arpien hoitoon ja ennaltaehkäisyyn 100ml\nLeikkaus-, raskaus- ja venymäarville ja niiden enneltaehkäisyyn. Elvyttää ja lisää ihon kollageenin tuotantoa. Unisex.\nKhadin ayurvedisen Centella-öljyn aktiiviaineella on hämmästyttävä kyky uudistaa ja elvyttää ihoa, ja pitää se joustavana. Näin ehkäiset venymäarpia. Centella on myös tulehduksia parantava ja ehkäisevä, ja sillä on antioksidanttisia ominaisuuksia.\nÖljy virkistää ihoa, auttaa kuivuuteen ja arpiin. Voit käyttää myös kasvoilla paikallisesti esimerkiksi leikkausarpien vaalentamiseen. Levitä öljyä aina arven ympärille terveelle iholle. Arpien hoidossa pätee niinsanotusti ”viidakon laki” – öljyllä buustaamme tervettä ihoa ottamaan vallan arpeutuneesta kudoksesta. Mitä tuoreempaa arpea pääsee käsittelemään öljyllä, sitä parempi lopputulos tietysti on.\nÖljyn luomulaatuinen seesamiöljy on vahva antioksidantti. Se toimii pohjaöljynä vähentäen ihovaurioita. Amla, Mimosa, Bala ja Tulsi antavat kimmoisuutta ihoon, kun taas Manjistha ja Saffron heleyttävät ihoa. Riisinlese-, manteli-, vehnänalkio-, porkkanan ja pellavansiementen öljyt yhdessä E-vitamiinin kanssa ravitsevat ja pehmentävät ihoa, ja suojaavat sitä haitallisilta UV-säteiltä ja hidastavat ihon vanhenemista.\nINCI: Sesamum Indicum Oil (Sesame oil)**, Oryza Sativa Oil (Rice oil), Prunus Amygdalus Dulcis Oil (Almond oil), Centella Asiatica**, Sida Cordifolia · Vetiveria Zizanioides (Vetiver)**, Hemidesmus Indicus (Sarsaparilla), Convolvulus Pluricaulis, Mimosa Pudica, Emblica Officinalis (Amla)**, Citrus Aurantium essential oil, Citrus Tangerina essential oil (Tangerine), Ocimum Sanctum (Tulsi), Rubia Cordifolia (Manjistha)**, Triticum Vulgare Oil (Wheatgerm oil), Daucus Carota Sativa Seed Oil (Carot seed oil), Linum Usitatissimum Seed Oil, Tocopherol (Vitamine E), Crocus Sativus (Safran), Citral*, Geraniol*, Farnesol*, Linalool*, Limonene*\nKäyttöohje: Hiero öljyä kaksi kertaa päivässä vatsan, reisien, rintojen ja pakaroiden alueille välttämään venymäarvet. Säännöllinen käyttö uudistaa ihoa, käytä päivittäin. Illalla hieronttaessa lievittää stressiä ja unettomuutta. Älä käytä rikkoontuneelle iholle äläkä altista ihoa auringonvalolle heti käytön jälkeen. Öljy imeytyy parhaiten kostealle iholle.\nPakkauksen kierrätys:Tiedustele lasin kierrätyksestä oman kuntasi jätehuollolta. Kosmetiikan lasipakkausten kierrätyksissä on kuntakohtaisia eroja. Pumppu sekajätteeseen tai muovinkeräykseen. Korkki metallinkierrätykseen. Pahvipakkaus pahvinkeräykseen.


Shiny Nail Art: Vuoden 2013 suosikkilakkaukset\nVuosi 2014 on lähtenyt jo vauhdilla käyntiin ja arki rullaamaan. Töiden merkeissä on nämä ensimmäiset päivät täällä nimittäin vietetty. Palataan vielä hetkeksi kuitenkin viime vuoden kynsien äärelle. Ajattelin nimittäin nyt jatkaa tätä mahtavaa "vuosikatsaus perinnettäni" tällä postauksella. :D Tälläiset samanmoiset postaukset olen siis rustannut jo aikaisempina vuosina 2012 ja 2011. Vanhoihin postaukseen pääset vuosilukujen linkeistä. Ideana näissä on minulla ollut kerätä yhteen postaukseen minua itseäni eniten miellyttäneet tekeleeni edelliseltä vuodelta (huh, onpas itsekeskeistä taas :D), ei välttämättä joka kuukaudelta, mutta kuitenkin edes vähän jotain jokaiselta vuodenajalta. Jossain kuussa on sattunut olemaan enemmän aikaa, innostusta ja onnistumisia kuin toisessa, joten olen keskittynyt niihin kivoimpiin juttuihin. :)\nViime vuonna aloitin uudessa opiskelupaikassa ja opiskelurytmiin ja arkeen pääseminen oli aluksi haastavaa ja, no jos totta puhutaan, vieläkin vähän hakusessa. :D Tuntui että aikaa ei useinkaan ollut ylimääräisiin pikkupipertelyihin ym. ja turvauduinkin usein yksinkertaisiin ja vähillä tarvikkeilla toteuttaviin lakkauksiin tai sitten tuttuihin ja turvallisiin tekniikoihin. Tämä ei välttämättä ole kuitenkaan huono asia, sillä tykkäsin monesti suunnattomasti kuitenkin lopputuloksesta. Kesällä tekstuurilakat rantautuivat tähänkin kotiin Zoyan PixieDustien muodossa, jolloin innostuin myös kunnolla erilaisista teippailuista (eikä nuo innostukset ole kyllä vieläkään ihan laantuneet, köh). :) ...Ensimmäisessä kuvassa komeilee yksinkertainen liila ruffian-lakkaus.\nPääsiäisenä testailin lehdenpalasilla koristelua pirteän värisiin helmenpuolikkaisiin ja vaaleaan taustaan yhdistettynä.\nViime vuonna ei tullut paljon leimalua harrastettua (toivottavasti asia korjaantuisi tänä vuonna), mutta näistä ruusuista aksenttikynnessä pidin kovasti. Muihin kynsiin sipaisin turhamaisesti Deborah Lippmannin Boom Boom Pow kultaglitterlakkaa, joka sisältää aitoa kultapölyä. :p\nSitten alkoi hempeä kevätkausi ja maalasin kynnet täyteen pilviä inspiroituneena kaulakorusta. :)\nLämmön mukaan väriä vaihtavan lakan testailua pinkkihopeassa ruffian ja fishtail-manin yhdistelmässä.\nVappuna halusin testata mahdollisimman monta uuden essien kevätkokoelman lakoista yhdellä kertaa ja päädyin roiskimaan värejä kynsilleni abstraktisti inspiroituneena bloggajaakolleegoiden samantyylisistä lakkauksista. Näistä kynsistä innostuin tekemään myös kuvatutoriaalin. :) Tykkäsin hempeilysotkuista kyllä ihan älyttömästi (kuten varmaan huomaa profiilikuvastakin, heh)!\nOpiskelupaikkani ainejärjestön vuosijuhlia varten lakkailin kynnet samansävyisiksi juhlapuvun kanssa.\nKevät läheni jo loppuaan ja oli tyttöjen kanssa järkätyn kynsiblogimiitin aika! Miittiä varten turvauduin taas sinisen sävyihin, mutta panostin kaiken sählingin keskellä ja maalailin akryylimaleilla jotain lehtien/sulkien välimuotoja koristeiksi. :D\nSitten oli kesä ja PixieDustit. Tarviiko muuta näistä herkullisista sokerilakoista sanoa? :D\nKesällä innostuin myös yhdistelemään pirteitä värejä essien kesäkokoelman innoittamana. Tästä fishtail-manista tein myös kuvatuton.\nNiittejä ja mustavalkoglittereitä sinisellä pohjalla. Nimesin kynnet niittitähtitaivaaksi ja kaduin sitä oikeastaan heti, sillä merenhän nämä minulle ensimmäisenä mieleen tuovat.\nTeippailua, tekstuuria ja neonlakkaa. Aah, ihanan kesäinen yhdistelmä! Tuleepas tässä haikea olo ja halu päästä johonkin auringon alle. :(\nMaalailin minä viime vuonna ensimmäiset one stroke -kukkasetkin! Vihdoinkin! :D Pohjalakkana toimi ihana A Englandin hololakka, Fated Prince.\nZoyan syyskokoelmat eivät jättäneet tälläkään kertaan ketään kylmiksi (ainakaan minua!) ja teippausinnostukseni myötä yhdistin syksyiseen punaruskeaan pohjaan ihania Zoya Maria Luisa -lakan kultalastuja. Tästäkin lakkauksesta tein kuvatutoriaalin sitä kaipaileville. :)\nLisää teippailua, tekstuuria ja niittejä. :D TradeTrackerin gaalaa varten kynnet piti saada juhlakuntoon ja sopimaan asukokonaisuuteen. :)\nPikkujouluihin sopivasti jouluista tunnelmaa sai helposti punaisella Viva la Divan glitterlakalla rajattuna valkoisilla pyörylöillä. :) Neutraalina pohjana toimi, itseasiassa sama kamelinruskea Zoya Flynn, kuin edellisissä TT-gaalakynsissä.\nJoulujoulukynnet eivät olleet tällä kertaa niin onnistunet, mutta näihin yksinkertaisiin sinisiin jäähilekynsiin olin erittäinkin tyytyväinen.\nViimeiseksi vielä nämä uudenvuoden juhlakynnet. Tässäkin käytin teippiä, mutta tällä kertaa teipit saavat jäädä koristamaan kynsiä pelkän rajausapuna käyttämisen sijasta. :p Näissä pidin erityisesti irtohologlitterillä koristellusta aksenttikynnestä ja no tietysti kauniista Sleeping Palace A Englandin hololakasta. :)\nMitkä kynnet olivat erityisesti teidän mieleenne ja löytyivätkö ne tästä listasta? :)\nKiitos kaikille lukijoille edellisestä vuodesta ja siitä että olette edelleen siellä ruudun toisella puolella. En olisi varmasti jatkanut tätä bloggaamista näinkin montaa vuotta ilman teitä! ♥♥♥\nLähettänyt Shiny klo 22.53\nTunnisteet: glitter, käsinmaalaus, nail art, niitit, teippi, tekstuuri\nMilla Ollikainen 5. tammikuuta 2014 klo 6.58\nNiin paljon ihania kynsiä ollu etten pysty valikoimaan vaan yhtä :D Mut näistä kuvista ihanimmat on fishtail, Teippailua, tekstuuria ja neonlakkaa tai gaalaan tehdyt kynnet... Ei pysty vaan valitsemaan yhtä!!\nShiny 5. tammikuuta 2014 klo 21.41\nHih, kiitos ihana! <3 ..En mä kyllä itekään osaa valita vaan yhtä, haha :D\nVanquish 5. tammikuuta 2014 klo 14.03\nKiva, kun säkin teit tällasen postauksen! Mä tykästyin erityisesti noihin TT-gaala -kynsiin, ja saatan matkia niitä tänään, kun en vielä tiedä mitä lakkailis :D Myös nuo uudenvuoden kynnet on erityisesti mun silmien mieleen!\nShiny 5. tammikuuta 2014 klo 21.42\nGaalakynnet on kyllä yhdet mun suosikeista! :) Onnistu ihmeen hyvin vain sellasen pienen idean pohjalta ja kuvat onnistu myös onneksi ^_^\nPapu 7. tammikuuta 2014 klo 14.23\nTT-gaalakynsiä ihastelen minäkin, mutta ehkä VIELÄ enemmän rakastan noita vaaleanlila-hopea-valkoisia pilvikynsiä. Ne on vaan niin... ihanat. :D\nShiny 7. tammikuuta 2014 klo 17.18\nKiitos. <3 Pilvikynnet oli kyllä ihan mahtikset :) Koulukavereilla meni varmaan hermot kun esittelin niitä kaikilla sillo, haha :D


EUR-Lex - 52009DC0489 - FI\nKomission kertomus euroopan parlamentille ja neuvostolle henkilöiden liikkumista rajojen yli koskevasta yhteisön säännöstöstä (Schengenin rajasäännöstö) annetun asetuksen (EY) N:o 562/2006 10 ja 11 artiklan mukaista kolmansien maiden kansalaisten matkustusasiakirjojen leimaamista koskevien säännösten toimivuudesta\n/* KOM/2009/0489 lopull. */\nKOM(2009) 489 lopullinen\nhenkilöiden liikkumista rajojen yli koskevasta yhteisön säännöstöstä (Schengenin rajasäännöstö) annetun asetuksen (EY) N:o 562/2006 10 ja 11 artiklan mukaista kolmansien maiden kansalaisten matkustusasiakirjojen leimaamista koskevien säännösten toimivuudesta\nHenkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annettu Euroopan parlamentin ja neuvoston asetus (EY) N:o 562/2006 tuli voimaan 13. lokakuuta 2006. Schengenin rajasäännöstössä vahvistetaan neuvoston asetuksella (EY) N:o 2133/2004 käyttöön otettu sääntö, jonka mukaan kolmansien maiden kansalaisten matkustusasiakirjat on leimattava järjestelmällisesti sekä maahantulon että maastapoistumisen yhteydessä. Säännöstössä myös esitetään luettelo asiakirjoista, joihin maahantulo- tai maastapoistumisleima on lyötävä, sekä asiakirjoista, joita ei tarvitse leimata. Lisäksi säädetään, että jos kolmannen maan kansalaisen matkustusasiakirjassa ei ole maahantuloleimaa, toimivaltaiset kansalliset viranomaiset voivat olettaa, ettei hän täytä asianomaisessa jäsenvaltiossa sovellettavia oleskelun kestoa koskevia vaatimuksia. Kolmannen maan kansalainen voi kuitenkin kumota tämän olettamuksen. Jos hän ei pysty sitä kumoamaan, hänet voidaan poistaa asianomaisen jäsenvaltion alueelta.\nMatkustusasiakirjojen leimaamista käsitellään myös komission 6. marraskuuta 2006 antamaan suositukseen perustuvassa yhteisessä rajavartijan käsikirjassa (Schengen-käsikirja) (ks. 2 osan I jakson 4 kohta). Siinä annetaan yksityiskohtaiset ohjeet muun muassa siitä, milloin matkustusasiakirjoja ei tarvitse leimata, ja miten toimitaan, jos matkustusasiakirjassa ei ole tilaa leimalle tai jos kolmannen maan kansalaiselta vaaditaan viisumi.\nSchengenin rajasäännöstön 10 artiklan 6 kohdan nojalla komissio antaa Euroopan parlamentille ja neuvostolle vuoden 2008 loppuun mennessä kertomuksen matkustusasiakirjojen leimaamista koskevien säännösten toimivuudesta .\nTätä varten komissio pyysi elokuussa 2008 jäsenvaltioilta tietoja kolmansien maiden kansalaisten matkustusasiakirjojen leimaamista koskevien säännösten täytäntöönpanosta. Pyydetyt tiedot saatiin kuitenkin vasta useiden muistutusten jälkeen. Tämä kertomus perustuu 25 Schengen-valtion vastauksiin. Kaksi jäsenvaltiota (Malta ja Portugali) eivät ole toimittaneet pyydettyjä tietoja.\nSekä maahantulon että maastapoistumisen yhteydessä on leimattava järjestelmällisesti sellaisten kolmansien maiden kansalaisten matkustusasiakirjat, jotka oleskelevat Schengen-alueella lyhyen aikaa eli enintään kolme kuukautta kuuden kuukauden kuluessa.\nRajavartijoiden on leimattava kolmansien maiden kansalaisten matkustusasiakirjat sekä maahantulon että maastapoistumisen yhteydessä myös siinä tapauksessa, että rajatarkastuksia on lievennetty Schengenin rajasäännöstön 8 artiklan mukaisesti.\nSchengenin rajasäännöstön 10 artiklan 3 kohdassa tarkoitettu vapautus matkustusasiakirjojen järjestelmällisestä leimaamisesta koskee esimerkiksi valtionpäämiehiä ja arvohenkilöitä, jos heidän saapumisestaan on ilmoitettu etukäteen virallisesti diplomaattiteitse, ja muita kyseisessä artiklassa lueteltuja henkilöryhmiä.\nMaahantulo- tai maastapoistumisleimaa ei lyödä EU:n jäsenvaltioiden sekä Norjan, Islannin, Liechtensteinin ja Sveitsin kansalaisten matkustusasiakirjoihin. Paikallista rajaliikennettä koskevasta järjestelystä annetun asetuksen (EY) N:o 1931/2006 6 artiklan nojalla myöskään rajaseudun asukkaiden matkustusasiakirjoja ei leimata. Lisäksi kolmansien maiden kansalaisten ja EU:n kansalaisten perheenjäsenten matkustusasiakirjoihin ei lyödä maahantulo- ja maastapoistumisleimaa, jos he esittävät oleskelulupakortin, jonka jokin jäsenvaltio on myöntänyt heille direktiivin 2004/38/EY 10 artiklan nojalla.\nLeimaamiseen liittyvät käytännön järjestelyt selostetaan leimaamista koskevassa Schengenin rajasäännöstön liitteessä IV. Liitteessä esitetyt leimaamista koskevat yhteiset säännöt koskevat muun muassa viisumivelvollisuuden piiriin kuuluvien kolmansien maiden kansalaisten matkustusasiakirjojen leimaamista sekä jäsenvaltioiden velvollisuutta nimetä kansalliset yhteyspisteet, jotka vastaavat rajanylityspaikoilla käytettävien maahantulo- ja maastapoistumisleimojen turvakoodeihin liittyvästä tietojenvaihdosta.\nSchengenin rajasäännöstön 10 artiklan 3 kohdan viimeisen alakohdan nojalla maahantulo- tai maastapoistumisleiman merkitsemisestä voidaan poikkeuksellisesti luopua kolmannen maan kansalaisen pyynnöstä, jos leiman merkitseminen saattaisi aiheuttaa hänelle vakavaa haittaa (esimerkiksi poliittisia hankaluuksia). Tällaisessa tapauksessa maahantulo tai maastapoistuminen on kirjattava erilliseen asiakirjaan, joka annetaan asianomaiselle kolmannen maan kansalaiselle.\nSchengenin rajasäännöstön 11 artiklan nojalla on mahdollista olettaa, että kolmannen maan kansalainen oleskelee Schengen-valtion alueella laittomasti, jos hänen matkustusasiakirjassaan ei ole maahantuloleimaa, kun hänet tavataan Schengen-alueelta tai kun hän poistuu sieltä. Kolmannen maan kansalainen voi kumota olettamuksen millä tahansa tavalla esittämällä uskottavan todisteen, kuten matkalipun tai hotellilaskun, joka osoittaa, että hän on oleskellut Schengen-alueen ulkopuolella ja siten noudattanut lyhytaikaisen oleskelun kestoa Schengen-alueella koskevia vaatimuksia. Tällaisessa tapauksessa toimivaltaisten kansallisten viranomaisten on merkittävä matkustusasiakirjaan kansallisen lainsäädännön ja käytänteen mukaisesti ajankohta, jolloin kyseinen henkilö ylitti jäsenvaltion ulkorajan, ja asianomainen rajanylityspaikka.\nLisäksi kolmannen maan kansalaiselle voidaan antaa Schengenin rajasäännöstön liitteessä VIII esitetty lomake. Lomake annetaan vain siinä tapauksessa, että kolmannen maan kansalainen voi osoittaa, että hän on noudattanut lyhytaikaisen oleskelun kestoa koskevia vaatimuksia, vaikka hänen matkustusasiakirjassaan ei olekaan maahantuloleimaa.\nJos asianomainen ei pysty kumoamaan olettamusta oleskelunsa laittomuudesta, toimivaltaiset viranomaiset voivat poistaa hänet kyseisen jäsenvaltion alueelta.\nJäsenvaltioiden on ilmoitettava toisilleen sekä komissiolle ja neuvoston pääsihteeristölle kansalliset käytänteensä, joita sovelletaan laitonta oleskelua koskevaan olettamukseen ja sen kumoamiseen.\nYLEISIÄ HUOMIOITA KOLMANSIEN MAIDEN KANSALAISTEN MATKUSTUSASIAKIRJOJEN LEIMAAMISTA KOSKEVIEN SÄÄNNÖSTEN TÄYTÄNTÖÖNPANOSTA JA SIIHEN LIITTYVISTÄ ONGELMISTA\nJäsenvaltiot ilmoittavat vastauksissaan leimaavansa kolmansien maiden kansalaisten matkustusasiakirjat maahantulon ja maastapoistumisen yhteydessä järjestelmällisesti ja asianmukaisesti. Niiden mukaan leimaaminen ei juuri aiheuta ongelmia. Ne eivät ole ilmoittaneet, että leimaaminen aiheuttaisi erityisiä ongelmia esimerkiksi pidentämällä odotusaikoja ulkorajoilla tai Schengenin rajasäännöstön 8 artiklassa tarkoitetun rajatarkastusten lieventämisen yhteydessä.\nSen sijaan jäsenvaltiot ovat ilmoittaneet seuraavista ongelmista:\n- Toisen jäsenvaltion maahantuloleiman puuttuminen;\nKomissio korostaa, että vain järjestelmällisen leimaamisen avulla voidaan varmuudella selvittää ulkorajojen ylittämisen ajankohta ja paikka, mikä on välttämätöntä, jotta voidaan tarkistaa kolmannen maan kansalaisen sallitun oleskelun kesto Schengen-alueella (ks. myös 5 kohta jäljempänä).\n- Leimojen lukemiseen liittyvät ongelmat, leimojen lyöminen väärin (esim. viisumitarran päälle niin, että viisumin koneellisesti luettava alue peittyy eikä sitä voida enää tarkistaa optisen lukijan avulla) tai aiempien leimojen päälle tai vain osittain (niin että osa leimasta puuttuu) tai epäjohdonmukaisesti, ei aikajärjestyksessä ja epäselvästi (esim. osaksi passin reunan yli tai liian vähällä musteella, jolloin leima ei näy kokonaan);\nJotta kolmannen maan kansalaisen oleskelun kesto Schengen-alueella voidaan selvittää helposti ja tarkasti, komissio muistuttaa, että rajavartijan käsikirjan 4.6 kohdassa esitetään leimaamiskäytänteitä koskevat suositukset, joissa todetaan muun muassa, että\n- leimat tulisi lyödä mahdollisuuksien mukaan aikajärjestyksessä, jotta olisi helpompaa löytää päivä, jona henkilö on viimeksi ylittänyt rajan;\n- maastalähtöleima tulisi lyödä maahantuloleiman läheisyyteen;\n- leima tulisi lyödä vaakasuoraan, jotta se olisi helppo lukea;\n- leimaa ei saisi lyödä vanhojen eikä muissa maissa lyötyjen leimojen päälle.\nLisäksi on syytä muistaa, että Schengenin rajasäännöstön liitteessä IV olevassa 3 kohdassa annetaan säännöt viisumeja sisältävien matkustusasiakirjojen leimaamista varten. Niiden mukaan ” [...] leima merkitään mahdollisuuksien mukaan siten, että se peittää viisumin reunan haittaamatta viisumin tai viisumitarran turvatekijöiden luettavuutta . Jos leimoja on merkittävä useita [...], ne merkitään viisumin sisältävän sivun viereiselle sivulle. Jos kyseistä sivua ei voida käyttää, leima merkitään seuraavalle sivulle. Koneellisesti luettavaa vyöhykettä ei saa leimata.\n- Matkustusasiakirjassa ei ole enää tilaa leimoille (tämä koskee erityisesti kuorma-autonkuljettajia ja henkilöitä, jotka ylittävät ulkorajat usein paikallista rajaliikennettä koskevan järjestelyn nojalla) eikä EU ole antanut sääntöjä tällaisen tilanteen varalle;\nKomissio oli rajavartijan käsikirjaa laatiessaan tietoinen siitä, että matkustusasiakirjaa, jonka nojalla kolmannen maan kansalainen voi ylittää rajan, ei välttämättä voida aina leimata siksi, että siinä ei ole enää tyhjiä sivuja. Tällaisessa tapauksessa suositellaan, että kolmannen maan kansalainen hakee uuden passin, jotta leimojen lyöminen olisi jälleen mahdollista. Jos leimaamiseen soveltumattomassa passissa on voimassa oleva viisumi, olisi haettava myös uusi viisumi ja kiinnitettävä se uuteen passiin.\nJotkin jäsenvaltiot ovat kysyneet, voitaisiinko 10 artiklan 3 kohtaa, jonka nojalla leimaamisesta voidaan poikkeuksellisesti luopua, jos maahantulo- tai maastapoistumisleimasta aiheutuisi asianomaiselle kolmannen maan kansalaiselle vakavaa haittaa, soveltaa myös siinä tapauksessa, että kolmannen maan kansalaisen matkustusasiakirjassa ei ole tyhjiä sivuja leimattavaksi. Komissio katsoo, että säännöstä ei pitäisi soveltaa tällaisiin tapauksiin, vaan että vapautus leimaamisesta olisi myönnettävä vain jos leimaamisesta aiheutuu asianomaiselle (esimerkiksi poliittisia) hankaluuksia. Rajavartijan käsikirjassa esitettyjen komission suositusten mukaisesti leimat voidaan kuitenkin poikkeuksellisesti lyödä erilliseen asiakirjaan erityisesti silloin kun kyseessä on henkilö, joka ylittää rajan usein paikallisen rajaliikenteen järjestelyjen perusteella. Tässä erillisessä asiakirjassa on oltava käsikirjassa mainitut tiedot, ja se on annettava asianomaiselle kolmannen maan kansalaiselle. Se, että passissa ei ole enää tyhjiä sivuja, ei kuitenkaan yksinään ole pätevä ja riittävä peruste maahantulo-oikeuden epäämiseksi.\nEräät jäsenvaltiot ovatkin ilmoittaneet käyttävänsä tällaisia erillisiä asiakirjoja, joihin maahantulo- tai maastapoistumisleimat lyödään sellaisten kolmansien maiden kansalaisten (erityisesti kuorma-autonkuljettajien) pyynnöstä, jotka ylittävät Schengen-alueen ulkorajan useasti. Olisi otettava huomioon myös rajan toistuvasti ylittävät henkilöt, jotka eivät kuitenkaan ole oikeutettuja paikallisen rajaliikenteen sääntöjen perusteella myönnettävään rajanylityslupaan. Mainittakoon, että Unkari ja Slovenia lyövät leiman Kroatian henkilötodistuksen liitteenä olevaan erilliseen asiakirjaan, jonka nämä kaksi jäsenvaltiota ovat hyväksyneet kahdenvälisten sopimustensa nojalla vuodesta 1997 alkaen. Slovenian toimittamien tietojen perusteella vuosittain alle 0,5 prosenttia kuorma-autonkuljettajista pyytää leiman lyömistä erilliseen asiakirjaan. Kolmansien maiden kansalaiset pyytävät tätä useimmiten siksi, että uuden passin hakeminen tulee kalliiksi. Joissain tapauksissa kolmansien maiden kansalaiset haluavat säilyttää passissaan yhden tyhjän sivun mahdollista myöhemmin hankittavaa viisumia tai oleskelulupaa varten.\nKomissio katsoo, että edellä kuvatuissa tilanteissa ei pitäisi päätyä leimaamisesta vapauttamiseen, koska tilanteet eivät kuulu Schengenin rajasäännöstön 10 artiklan 3 kohdan viimeisen alakohdan soveltamisalaan.\n- Lasten kanssa matkustavien kolmansien maiden kansalaisten matkustusasiakirjojen leimaamista koskevien yhdenmukaisten käytänteiden puuttuminen;\nKansainvälinen siviili-ilmailujärjestö on antanut useita ei-sitovia suosituksia muun muassa periaatteen ”yksi henkilö – yksi passi” soveltamisesta. Periaate on vahvistettu yhteisön tasolla. Jos myös kolmannet maat soveltaisivat tätä periaatetta, olisi mahdollista soveltaa säännöksiä, joiden mukaan kunkin henkilön matkustusasiakirjat on leimattava erikseen.\n- Sellaisten kolmansien maiden kansalaisten matkustusasiakirjojen leimaaminen, joilla on jonkin Schengen-valtion myöntämä voimassa oleva oleskelulupa;\nKomissio katsoo, että sellaisten kolmansien maiden kansalaisten matkustusasiakirjoja, joilla on jonkin Schengen-valtion myöntämä voimassa oleva oleskelulupa, ei pitäisi leimata. Passin leimaamisen tarkoituksena on selvittää, onko kolmannen maan kansalainen noudattanut lyhytaikaista oleskelua Schengen-alueella koskevia vaatimuksia. Tämä ei koske sellaisia kolmansien maiden kansalaisia, joilla on voimassa oleva oleskelulupa, koska oleskeluluvan voimassaoloaika osoittaa, miten kauan kyseinen henkilö voi oleskella luvan myöntäneessä Schengen-valtiossa. Passin leimaaminen maahantulon ja maastapoistumisen yhteydessä ei vaikuta sallitun oleskelun kestoon oleskeluluvan myöntäneessä Schengen-valtiossa. Se, noudattavatko oleskeluluvan haltijat sallitun oleskelun kestoa koskevia vaatimuksia ylittäessään ulkorajat ja matkustaessaan muihin Schengen-valtioihin, tarkistetaan oleskelusta toisessa Schengen-valtiossa Schengenin yleissopimuksen 22 artiklan mukaisesti tehtävän ilmoituksen perusteella. Ilmoituksen avulla ei tosin voida määrittää oleskelun kestoa yhtä helposti kuin leimojen avulla. Tämä on kuitenkin seurausta siitä, että on otettu käyttöön alue, jonka sisärajoilla ei tehdä tarkastuksia. On syytä korostaa, että komissio ei tähän mennessä ole saanut mitään tietoja kolmansien maiden kansalaisista, joilla on jonkin Schengen-valtion myöntämä oleskelulupa ja jotka olisivat käyttäneet väärin oikeuttaan matkustaa toiseen jäsenvaltioon oleskellakseen siellä yli kolme kuukautta.\nMATKUSTUSASIAKIRJOJEN LEIMAAMISESTA VAPAUTETUT KOLMANSIEN MAIDEN KANSALAISET (10 ARTIKLAN 3 KOHTA) JA LEIMAAMISESTA LUOPUMINEN\nUseimmat jäsenvaltiot eivät kerää tilastotietoja kolmansien maiden kansalaisten esittämistä pyynnöistä, jotka koskevat leimaamispakosta vapauttamista, tai eivät pidä niistä minkäänlaista kirjaa. Eräät jäsenvaltiot ilmoittavat saaneensa kolmansien maiden kansalaisilta vain muutamia tällaisia pyyntöjä, jotka on käsitelty tapauskohtaisesti.\nOn myös kysytty, onko tarpeen leimata matkustusasiakirjat ja määrittää oleskelun kesto, kun kyseessä ovat sellaiset kolmansien maiden kansalaiset, jotka ovat unionin kansalaisen perheenjäseniä ja matkustavat direktiivin 2004/38/EY 10 artiklassa tarkoitetun oleskelulupakortin kanssa.\nKomissio muistuttaa, että kolmansien maiden kansalaiset, jotka ovat unionin kansalaisten perheenjäseniä, on vapautettu matkustusasiakirjan leimaamisesta maahantulon ja maastapoistumisen yhteydessä silloin kun heillä on jonkin jäsenvaltion direktiivin 2004/38/EY 10 artiklan nojalla myöntämä oleskelulupakortti ja kun he matkustavat yhdessä vapaata liikkumis- tai asettautumisoikeuttaan käyttävän unionin kansalaisen kanssa. Sen sijaan kolmansien maiden kansalaisia, jotka ovat unionin kansalaisten perheenjäseniä, ei ole vapautettu matkustusasiakirjan leimaamisesta silloin kun he matkustavat yksinään tai kun he matkustavat yhdessä unionin kansalaisen kanssa, mutta heillä ei ole edellä mainittua oleskelulupakorttia (esim. kun kolmannen maan kansalaisella ei ole oleskelulupakorttia, koska hän asuu unionin kansalaisen kanssa EU:n ulkopuolella).\nEi voida välttää tilanteita, joissa kolmannen maan kansalainen, joka on unionin kansalaisen perheenjäsen, matkustaa sekä yhdessä vapaata liikkumisoikeuttaan käyttävän unionin kansalaisen kanssa tai tämän luokse että yksinään. Komissio myöntää, että tällaisen henkilön tilanne saattaa olla hämmentävä, mutta katsoo, ettei siihen liity varsinaisia ongelmia. Matkustaessaan yksin kolmannen maan kansalainen ei saa ylittää kolmen kuukauden enimmäisoleskeluaikaa Schengen-alueella. Jos kolmannen maan kansalainen sen sijaan matkustaa yhdessä unionin kansalaisen kanssa, sallitun oleskelun kesto ei ole rajoitettu kolmeen kuukauteen kuuden kuukauden aikana.\nLopuksi mainittakoon eräiden jäsenvaltioiden ehdotus, jonka mukaan luetteloon niistä henkilöistä, joiden matkustusasiakirjoja ei tarvitse leimata, olisi lisättävä kansainvälisten matkustaja- ja tavarajunien miehistön jäsenet. Komissio kannattaa ehdotusta ja esittää aloitteen leimaamispakon poistamisesta junahenkilöstön jäseniltä sillä perusteella, että heidän ammattitoimintansa on verrattavissa lentäjien ja merimiesten ammattitoimintaan, koska junat noudattavat kiinteää aikataulua.\nKOLMANSIEN MAIDEN KANSALAISET, JOIDEN MATKUSTUSASIAKIRJASTA PUUTTUU MAAHANTULOLEIMA, KUN HEIDÄT TAVATAAN JÄSENVALTION ALUEELTA TAI KUN HE POISTUVAT SCHENGEN-ALUEELTA, JA LAITONTA OLESKELUA KOSKEVAN OLETTAMUKSEN MAHDOLLINEN KUMOAMINEN (11 ARTIKLA)\nHuomattava osa jäsenvaltioista ei kerää tilastotietoja kolmansien maiden kansalaisista, joiden matkustusasiakirjasta puuttuu maahantuloleima, kun heidät tavataan jäsenvaltioiden alueelta tai kun he poistuvat Schengen-alueelta, tai siitä, kuinka moni pystyy kumoamaan laitonta oleskelua koskevan olettamuksen ja kuinka moni ei.\nEräät jäsenvaltiot (Slovenia, Belgia, Unkari, Romania, Italia ja Viro) ovat toimittaneet tarkat tilastotiedot taulukoineen, joista käyvät ilmi kolmansien maiden kansalaisten tarkka lukumäärä sekä ajankohdat ja rajanylityspaikat, joiden kautta he ovat saapuneet Schengen-alueelle. Muut jäsenvaltiot ovat toimittaneet ainoastaan yleisluontoisia tietoja, joiden mukaan niissä on tavattu joko huomattavan paljon tai huomattavan vähän kolmansien maiden kansalaisia, joiden matkustusasiakirjasta puuttuu maahantuloleima.\nSchengenin rajasäännöstön 11 artiklan 1 kohdan nojalla toimivaltaiset kansalliset viranomaiset voivat olettaa, että jos matkustusasiakirjasta puuttuu maahantuloleima, sen haltija ei täytä kyseisessä jäsenvaltiossa oleskelun kestolle asetettuja vaatimuksia. Jäsenvaltioiden vastauksista ei kuitenkaan voida päätellä, olettavatko viranomaiset oleskelun olevan laitonta aina kun kolmannen maan kansalaisen passista puuttuu maahantuloleima.\nUseimmat jäsenvaltiot ilmoittavat käyttävänsä Schengenin rajasäännöstön liitteessä VIII olevaa lomaketta sen jälkeen, kun ne ovat hyväksyneet todisteet, jotka osoittavat, että henkilö on noudattanut sallitun lyhytaikaisen oleskelun kestoa koskevia vaatimuksia siitä huolimatta, että hänen matkustusasiakirjastaan puuttuu maahantuloleima. Eräät jäsenvaltiot (Saksa, Ranska, Slovenia ja Tanska) ilmoittavat, etteivät ne käytä lomaketta, vaan lyövät kolmannen maan kansalaisen matkustusasiakirjaan korjausleiman, jossa mainitaan Schengen-alueelle tulon ajankohta ja rajanylityspaikka. Jotkin jäsenvaltiot ilmoittavat käyttävänsä molempia (sekä lomaketta että leimaa).\nUnkari on ilmoittanut perustaneensa kansallisen rajarekisterin, johon kirjataan kaikki sen ulkorajojen kautta Schengen-alueelle tulevat ja sieltä poistuvat kolmansien maiden kansalaiset. Tietoja voidaan käyttää laitonta oleskelua koskevan olettamuksen kumoamiseen silloin, kun henkilö on tullut Schengen-alueelle Unkarin kautta. Bulgariassa on otettu käyttöön vastaava automaattinen rajatarkastuksia koskeva tietojärjestelmä ja Romaniassa samantapainen maahantulo/maastapoistumistietokanta.\nUseimmat jäsenvaltiot ilmoittavat, etteivät ne kerää mitään tilastotietoja eivätkä pidä yllä minkäänlaisia tietokantoja siitä, moniko kolmannen maan kansalainen ei ole pystynyt kumoamaan laitonta oleskelua koskevaa olettamusta. Jotkin jäsenvaltiot ilmoittavat, ettei maastapoistamistapausten joukosta ole mahdollista poimia erikseen niitä henkilöitä, jotka poistetaan maasta siksi, etteivät he ole pystyneet kumoamaan olettamusta laittomasta oleskelusta. Useimmat jäsenvaltiot mainitsevat nimenomaisesti, että ne ovat laatineet kansallisia menettelyjä laittomien maahanmuuttajien maastapoistamista varten. Konkreettisia tietoja rajalta käännytetyistä kolmansien maiden kansalaisista (Viro, Latvia, Slovenia, Alankomaat ja Liettua) antaneet jäsenvaltiot ilmoittavat, että asianomaiset henkilöt on kaikissa tapauksissa poistettu Schengen-alueelta.\nMUITA TIETOJA 10 JA 11 ARTIKLAN SÄÄNNÖSTEN SOVELTAMISESTA\nKreikka ilmoitti ottavansa käyttöön maahantulo- ja maastapoistumisleimoissa päivittäin vaihtuvan turvakoodin, joka luodaan automaattisesti erityisesti tätä tarkoitusta varten laadittavan elektronisen sovelluksen avulla.\nPuola on äskettäin tiedustellut neuvoston rajatyöryhmältä, miten matkustusasiakirjat olisi leimattava silloin kun vanhemman passissa on kaksi tai useampia sekä vanhemman että lapsen C-tyypin Schengen-viisumeita. Jäsenvaltioiden toimittamien tietojen perusteella niiden käytännöt vaihtelevat näissä tapauksissa. Leiman viereen voidaan esimerkiksi merkitä henkilöiden lukumäärä tai lapsen nimi. Schengenin rajasäännöstössä ei ole annettu ohjeita tällaisen tapauksen varalta. Komissio katsoo, että periaatteessa jokainen passiin merkitty viisumitarra olisi leimattava erikseen maahantulon ja maastapoistumisen yhteydessä Schengenin rajasäännöstön 10 artiklan ja liitteessä IV olevan 3 kohdan mukaisesti. Jos matkustusasiakirjassa on toistuvaisviisumi ja molemmat siihen merkityt henkilöt ovat tehneet useita matkoja, saattaa olla vaikea osoittaa, mikä leima liittyy mihinkin maahantuloon. Jäsenvaltioilta ei kuitenkaan ole saatu tietoja siitä, miten usein ulkorajoilla ilmenee edellä kuvatun kaltaisia tapauksia ja millaisia vaikeuksia niihin liittyy. Tämän vuoksi komissio ei katso aiheelliseksi ryhtyä pohtimaan matkustusasiakirjojen leimauskäytäntöjen yhtenäistämistä tällaisissa tapauksissa.\nKomissio haluaa kiinnittää huomiota matkustusasiakirjojen leimaamiseen silloin kun sisärajoille on väliaikaisesti palautettu rajatarkastukset Schengenin rajasäännöstön 23 artiklan ja sitä seuraavien artiklojen nojalla. Schengenin rajasäännöstön 28 artiklassa todetaan, että ” kun rajavalvonta palautetaan sisärajoille, sovelletaan tarvittavin muutoksin II osaston asiaankuuluvia säännöksiä ”. Tällä perusteella sovelletaan eräitä ulkorajojen rajavalvontaa koskevia toimenpiteitä, kuten henkilötarkastuksia ja maahantulon epäämistä. Schengen-valtioiden välisillä rajoilla ei kuitenkaan pitäisi leimata matkustusasiakirjoja, koska niiden haltijat eivät rajan ylittäessään poistu Schengen-alueelta. Se, että sisärajoilla tehtävät tarkastukset otetaan väliaikaisesti uudelleen käyttöön, ei vaikuta kolmannen maan kansalaisen sallitun oleskelun kestoon Schengen-alueella. Leimaaminen olisi harhaanjohtavaa, koska matkustusasiakirjaan lyötäisiin toinen maahantuloleima ilman, että henkilö olisi välillä poistunut Schengen-alueelta. Siksi komissio katsoo, että 10 artiklaa ei sovelleta silloin kun rajatarkastukset otetaan väliaikaisesti uudelleen käyttöön sisärajoilla.\nSaamiensa tietojen perusteella komissio tekee seuraavat päätelmät:\n1. Voimassa olevassa yhteisön lainsäädännössä säädetään velvollisuudesta leimata järjestelmällisesti kolmansien maiden kansalaisten matkustusasiakirjat sekä maahantulon että maastapoistumisen yhteydessä. Schengenin rajasäännöstössä esitetään luettelo asiakirjoista, joihin maahantulo- tai maastapoistumisleima on lyötävä, sekä asiakirjoista, joita ei tarvitse leimata. Lisäksi kansallisilla viranomaisilla on mahdollisuus olettaa, että henkilö ei täytä jäsenvaltiossa oleskelun kestoa koskevia vaatimuksia, jos hänen matkustusasiakirjassaan ei ole maahantuloleimaa. Kolmannen maan kansalaisella on kuitenkin mahdollisuus kumota tämä olettamus. Schengenin rajasäännöstön 10 artiklan 6 kohdan nojalla komissio antaa Euroopan parlamentille ja neuvostolle vuoden 2008 loppuun mennessä kertomuksen matkustusasiakirjojen leimaamista koskevien säännösten toimivuudesta. Komissio pahoittelee, ettei määräaikaa ole voitu noudattaa. Viivästys johtuu siitä, että monet jäsenvaltiot toimittivat tarvittavat tiedot myöhässä.\n2. Komissio korostaa monien jäsenvaltioiden tavoin, että Schengenin rajasäännöstössä ja rajavartijan käsikirjassa vahvistettuja sääntöjä, jotka koskevat matkustusasiakirjojen järjestelmällistä, kronologista ja asianmukaista leimaamista, on syytä noudattaa tiukasti. Sääntöjen noudattaminen helpottaa rajatarkastusten suorittamista ja lyhentää odotusaikoja EU:n ulkorajoilla.\n3. Komissio muistuttaa, että yhteiset säännöt sellaisten kolmansien maiden kansalaisille myönnettyjen matkustusasiakirjojen leimaamista varten, joissa on viisumitarra, esitetään Schengenin rajasäännöstön liitteessä IV olevassa 3 kohdassa.\n4. Komissio korostaa, että kolmansien maiden kansalaisten matkustusasiakirjat on vapautettu leimaamisesta sekä maahantulon että maastapoistumisen yhteydessä silloin kun sen haltijalla on jonkin Schengen-valtion myöntämä voimassa oleva oleskelulupa.\n5. Komissio katsoo, että Schengenin rajasäännöstön 10 artiklaa ei pidä soveltaa silloin kun sisärajoilla tehtävät rajatarkastukset otetaan väliaikaisesti uudelleen käyttöön Schengenin rajasäännöstön 23 artiklan ja sitä seuraavien artiklojen nojalla.\n6. Komissio toteaa, että kolmansien maiden kansalaiset, jotka joutuvat ylittämään rajan usein, esimerkiksi kuorma-autonkuljettajat ja rajaseudun asukkaat, ovat kohdanneet tässä yhteydessä vaikeuksia. Vaikeudet, jotka johtuvat siitä, ettei matkustusasiakirjassa ole tilaa leimaamiselle, voidaan kuitenkin ratkaista vain ottamalla käyttöön automaattinen järjestelmä maahantulon ja maastapoistumisen valvontaa varten, niin ettei leimaamista tarvita. Komissio katsoo, että kuorma-autonkuljettajia ei ole tarpeen vapauttaa leimaamisvelvollisuudesta, etenkin kun otetaan huomioon jäsenvaltioiden esiin tuoma huoli laittoman maahanmuuton ja pimeän työvoiman riskistä.\n7. Komissio katsoo, ettei ole tarpeen harkita uusia vapautuksia leimaamisvelvollisuudesta, lukuun ottamatta junahenkilöstön jäseniä sillä perusteella, että heidän ammattitoimintansa on verrattavissa lentäjien ja merimiesten ammattitoimintaan, koska junat noudattavat kiinteää aikataulua. Komissio käynnistää toimet leimaamispakon poistamiseksi tämän henkilöryhmän osalta.\n8. Komission saamien vastausten perusteella merkittävä osa jäsenvaltioista ei kerää tilastotietoja siitä, kuinka monia kolmansien maiden kansalaisia on tavattu niiden alueelta tai Schengen-alueelta poistumisen yhteydessä ilman matkustusasiakirjassa olevaa maahantuloleimaa. Tilastoja ei myöskään kerätä siitä, kuinka moni kolmannen maan kansalainen on pystynyt kumoamaan laitonta oleskelua koskevan olettamuksen ja kuinka moni ei ole pystynyt sitä tekemään. Komissio kehottaa jäsenvaltioita keräämään nämä tiedot ja toimittamaan ne sille, jotta leimaamista koskevien säännösten toimivuutta voidaan analysoida paremmin.\n9. Lopuksi on todettava, että useat jäsenvaltiot eivät ole vielä täyttäneet 11 artiklan viimeisessä alakohdassa säädettyä velvollisuutta, jonka mukaan niiden on ilmoitettava sekä muille jäsenvaltioille että komissiolle ja neuvoston pääsihteeristölle kansalliset käytänteensä, jotka koskevat 11 artiklassa tarkoitettua laitonta oleskelua koskevaa olettamusta ja sen kumoamista. Komissio kehottaa kyseisiä jäsenvaltioita täyttämään tämän velvollisuuden viimeistään kuukauden kuluttua tämän kertomuksen antamisesta.\n Neuvoston asetus (EY) N:o 2133/2004, annettu 13 päivänä joulukuuta 2004, jäsenvaltioiden toimivaltaisten viranomaisten velvollisuudesta leimata järjestelmällisesti kolmansien maiden kansalaisten matkustusasiakirjat heidän ylittäessään jäsenvaltioiden ulkorajat, EUVL L 369, 16.12.2004, s. 5.\n Komission suositus, annettu 6 päivänä marraskuuta 2006, rajoilla suoritettavia henkilötarkastuksia varten laaditusta, jäsenvaltioiden toimivaltaisten viranomaisten käyttöön tarkoitetusta yhteisestä rajavartijan käsikirjasta (Schengen-käsikirja), K(2006) 5186 lopullinen.\n Sveitsiltä ei pyydetty tietoja matkustusasiakirjojen leimaamisesta, koska maa alkoi soveltaa Schengenin säännöstöä vasta 12. joulukuuta 2008.\n Euroopan parlamentin ja neuvoston asetus (EY) N:o 1931/2006, annettu 20 päivänä joulukuuta 2006, paikallista rajaliikennettä koskevan järjestelyn käyttöönotosta jäsenvaltioiden maaulkorajoilla sekä Schengenin yleissopimuksen säännösten muuttamisesta, EUVL L 405, 30.12.2006, s. 1.\n Euroopan parlamentin ja neuvoston direktiivi 2004/38/EY, annettu 29 päivänä huhtikuuta 2004, Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, EUVL L 158, 30.4.2004, s. 77.\n Käsikirjan 4.5 kohta.\n Neuvoston asetus (EY) N:o 2252/2004, annettu 13 päivänä joulukuuta 2004, jäsenvaltioiden myöntämien passien ja matkustusasiakirjojen turvatekijöitä ja biometriikkaa koskevista vaatimuksista, EUVL L 385, 29.12.2004, s. 1. Kaikki jäsenvaltiot soveltavat periaatetta Alankomaita ja Itävaltaa lukuun ottamatta.


Miten välttää hukkaamasta lasta reissuilla, tai ainakaan lopullisesti – Matkataan Mutkitellen\nKirjoitettu 23 maaliskuun, 2019 23 maaliskuun, 2019 julkaissut Anu Mahlamaki\nSe tunne, kun kadotat lapsesi näkyvistä ihmispaljoudessa, on aika pelottava. Sekunnit tuntuvat ikuisuuksilta. Pelottavamman siitä tekee ainoastaan se, että hukkaat lapsesi maassa, jonka kieltä hän ei osaa.\nMatkoilla liikkuminen on tasapainoilua sen välillä, kuinka vapaasti lapset saavat liikkua ja tutkia ympäristöä, ja kuinka paljon vanhemmat saavat liikkua ja katsella ympärilleen sen sijaan, että katsoisivat vain niitä vapaana temmeltäviä lapsia.\nOngelma ei katoa lapsen kasvaessakaan. Lapsen kasvaessa myös reviiri kasvaa. Kouluikäinen lapsi kykenee ja toisaalta myös haluaa omatoimisesti liikkua ilman vanhemman välitöntä läsnäoloa. Matkoilla omatoiminen liikkuminen pitää aina harkita paikkakohtaisesti.\n”Me mennään edellä”. Lapset Tel Avivin vanhassa kaupungissa.\nPidä lapsi fyysisesti lähellä\nAlle vuoden ikäisen lapsen kanssa matkustelu on tässä suhteessa kaikkein helpointa. Lapsi kulkee pääosin rattaissa, kantorepussa tai sylissä. Ja kun hän liikkuu, eteneminen on hidasta. Siinä vaiheessa, kun kävelytaito kehittyy ja samanaikaisesti lapsen itsemääräämistahto lisääntyy, ongelma on edessä.\nAlle kaksivuotiaille koimme perinteisten turvavaljaiden olevan kaikkein parhaat. Lapsi haluaa juoksennella päättömästi, mutta tarvittaessa pystyy tekemään sen aika pienellä alueella. Meidän esikoinen viihtyi hyvin valjaissa, kuopus vähän vähemmän.\nValjaiden käytöstä lapsilla keskustellaan paljon: onko se nykypäivää, onko se lasta alistavaa ja onko se typerän näköistä. Kysyttäessä meidän lapset eivät ainakaan kokeneet mitään traumaa valjaista. Ehkä enemmän traumaa lapselle olisi aiheutettu, jos häntä ei olisi päästetty itse liikkumaan. Puhumattakaan siitä trauman määrästä, jolta vanhemmat säätyivät; kiukuttelulta, perässä juoksemiselta tai lapsen katoamiselta.\nMyynnissä on myös reppuja, jotka toimivat myös valjaina. Rintaremmillä varustetuista repuista voi tehdä valjaat laittamalla reppuun kiinni ylimääräisen hihnan.\nOma pieni reppu on kulkenut lapsen mukana aina reissuilla mukana. Lisäremmi on tässäkin kuvassa tiukasti repussa kiinni, ja rintaremmillä varustettu reppu tukevasti lapsen selässä. Se remmin toinen pää on vaan karannut ottamaan valokuvaa 🙂 St Kitts\nPäiväkodissa käytettävän retkinarun innoittamana meilläkin oli jossain vaiheessa käytössä vastaavanlainen. Lapsi sai itse pitää kiinni narun toisesta päästä olevasta lenkistä, tai lenkki laitettiin lapsen ranteeseen, ja narun toinen pää oli vanhemman kädessä tai pikkusiskon rattaissa. Idea tunnetaan Suomessa sukeltajien keskuudessa myös termillä parinaru.\nVastaavanlaisia hihnoja on myös lapsille saatavana valmiina, joustavina ja pehmustettuina.\nLaskettelurinne on paikka, jossa lapsen hukaaminen on helppoa\nPue lapsesi kirkkaanvärisiin vaatteisiin\nOhje on hyvä ja toimii käytännössä, mutta reissuilla se on usein hankala toteuttaa käytännössä. Tämä vaatisi sen, että kaikki mukaan otettavat vaatteet olisivat kirkkaita, ja se mikä Suomessa näyttää ja tuntuu kirkaanväriseltä, ei välttämättä enää Suomen rajojen ulkopuolella olekaan niin kirkas 🙂 Tärkeintä on ainakin muistaa minkävärisiin vaatteisiin olet lapsesi aamulla pukenut.\nPäiväkodit toteuttavat tämän ohjeen pukemalla kaikille lapsille päälle samanväriset huomioliivit. Vapaa-ajalla huomioliivi on ehkä hieman liian huomiota herättävä. Meillä lapsille tuli vahingossa ostettua ehkä hieman liian kirkkaanväriset hupparit, jotka toimivat vähän samalla periaatteella.\nNeonväriset hupparit näkyvät hyvin ainakin ruskeaa aitaa vasten. ”Koska se jäätelöauto oikein tulee?”\nYleisiä hyviä käytäntöjä\nKerro ja kertaa usein lapsesi kanssa miten toimitaan, jos hän kadottaa vanhempansa (lue: ”vanhempi kadottaa lapsensa”).\nKauppakeskuksissa, rannoilla tai huvipuistoissa on usein paikkka, joka on helposti löydettävissä. Vesiallas aukion keskellä, uimavahdin torni tai maailmanpyörä. Tärkeää on kuitenkin joka kerta sopia paikka erikseen.\nJos paikkaa ei ole erikseen sovittu: Meidän perheessä lapset on kehotettu pysymään paikoillaan, juuri siinä kohdassa, missä vanhemmat on viimeksi nähty. Paikoillaan oleva lapsi on helpompi löytää kuin ympäriinsä säntäilevä. Kaupasta tai alueelta ei missään tapauksessa saa poistua.\nLasten sosiaalisuuden asteissa on luontaisestikin eroavaisuuksia. Sopivasti vieraisiin ihmisiin skeptisesti suhtautuminen ei matkoilla ole haitaksi. Olemme lapsien kanssa käyneet läpi ”Älä lähde kenenkään yksittäisen vieraan matkaan.” -keskustelun ja opettaneet heitä luottamaan mieluummin virkapukuisiin henkilöihin.\nVarusta lapsesi yhteystiedoilla\nLähestulkoon jokaisessa lentokentän matkalaukkuhihnalla pyörivässä matkalaukussa näkee osoitelapun siltä varalta, että mahdollisesti katoava laukku löytäisi yhä omistajansa. Mutta monessako lapsessa on osoitelappu?\nHuvipuistoissa, laivoilla ja messuilla jaellaan lapsen selkään laitettavia nimilapputarroja, joihin lapsen nimen lisäksi voi laittaa vanhempien puhelinnumeron. Jos tarroja ei ole saatavilla, yhteystiedot voi myös kirjoittaa lapsen käsivarteen mustekynällä tai laittaa oma käyntikorttinsa lapsen taskuun.\nHelpommalla yhteystiedot pysyvät mukana ja löytyvät lasten ranteesta. Markkinoilla on erilaisia, eri materiaalista olevia rannekkeita; kertakäyttöisiä, paperisia, monikäyttöisiä neopreenitaskullisia ja silikonirannekkeita.\nItse päädyimme tilaamaan silikonirannekkeet laatalla. Laattaan mahtui lapsen nimi ja kummankin vanhemman puhelinnumerot, sekä vielä yksi ydinperheen ulkopuolisen, eli isovanhemman yhteystiedot. Teksti ei ole kovinkaan suurta, mutta luettavissa. Tropiikin olosuhteissa rannekkeiden käyttömukavuutta ei ole vielä testattu, mutta Euroopan alueelle suuntautuneilla matkoilla rannekkeet ovat pysyneet hyvin ranteissa toistaiseksi.\nHätätilanteissa pitää toki itse osata löytää tai näyttää puhelinnumero luotettavan tuntuiselle aikuiselle. Muutamaan kertaan olemme löytäneet huvipuistosta paikallaan seisovan lapsemme käyntikortti kädessä. Eli toimii.\nNimi, isän, äidin ja isovanhemman yhteystiedot\nPaikanna lapsesi liikkeet\nGPS-paikantimia on saatavana pienikokoisina ja vaikka missä muodossa. Niitä on amuletteja, rannekkeita, kengänpohjallisia ja vaikka mitä.\nOngelma ei olekaan se paikkatiedon kerääminen, vaan sen välittäminen vanhemmille. Tieto voidaan välittää joko puhelinverkkoa käyttämällä tai Bluetoothilla.\nGSM-verkkoa käyttäviä laitteita (sim-kortti tai sisäänrakennettu sim)\nYepzon One on suomalaisvalmisteinen GPS-paikannin, jossa on sisäänrakennettu sim-kortti. Laite toimii maailmanlaajuisesti kaikkialla, missä on GSM-verkko. Hinta Suomesta ostettuna on 89,00€ + n. 3,95€/kk tai 9.95€/kk (EU, Venäjä ja USA. Muualla lisämaksusta). Pienen kokonsa vuoksi GPS-paikannin on helppo kantaa ja kiinnittää mihin tahansa. Laitteessa ei ole painikkeita, joista sen saisi vahingossa suljettua. Tämän vuoksi paikannin on helppokäyttöinen ja erityisen luotettava.\nSnowfox on vastaavanlainen pienikokoinen sisäänrakennetulla sim-kortilla varustettu GPS-paikannin. Lisäominaisuutena edelliseen verrattuna Snowfoxissa on puhelinominaisuus ja soittopyyntöpainike. Hinta on 99€ +9,90€/kk.\nMarkkinoilla on monia muita vastaavanlaisia tai paremmilla tiedonsiirto-ominaisuuksilla varustettuja laitteita, mutta kun laitteen käyttäjä on lapsi, pieni koko, kestävyys, vedenpitävyys ja mukanakannettavuus ovat tärkeämpiä ominaisuuksia luotettavuuden kannalta, kuin laitteiden lisäominaisuudet.\nLasten älykelloista on viimevuosina kirjoiteltu ahkerasti ja niitä on mainostettu ideaalina lapsen ensimmäiseksi puhelimeksi. Kelloissa on ajan lisäksi yleensä sim-kortti, puhelumahdollisuus ja GPS-paikannin. Sinänsä ihan hyvä ajatus, ja ranne on ehkä ideaalein paikka GPS-paikantimelle. Pikaisella haulla en kuitenkaan löytänyt ensimmäistäkään lasten älykelloa, joka ei olisi näyttänyt lelulta. Mutta sen sijaan törmäsin artikkeliin, jossa mm. Saksa on vuonna 2017 kieltänyt lasten älykellojen käytön tietoturvariskiin vedoten. Laitteet ovat helposti hakkeroitavissa, paikannettavissa muidenkin toimesta, ja laitteen lähettämä tieto jopa väärennettävissä.\nPäiväretkellä kävellen Montenegrosta Albaniaan. Täällä ei vierailuhetkellä ollut GMS kenttää, tosin ei myöskään pelkoa hukata lapsia.\nBluetoothilla viestiviä laitteita\nBluetooth on langaton tiedonsiirtotekniikka, joka on kaikille jossakin määrin tuttu siirrettäessä tietoa laitteesta toiseen ilman välille tulevaa johtoa. Tekniikan kehittyessä myös signaalin kantavuus on kasvanut. Siinä missä Bluetooth 4.0 -tekniikka kantoi kymmeniä metrejä, tuoreempi 5.0 nostaa kantomatkan satoihin metreihin. Kantomatkaan vaikuttaa tietysti välillä oleva materiaali. Bluetooth 4.0 -tekniikkaa käyttäviä laitteita löytyy markkinoilta useita. Yhtään lapsille sopivaa 5.0 -tekniikkaa käyttävää en löytänyt.\nMy Buddy Tag on pieni vesitiivis ranneke, joka käyttää Bluetooth-tekniikkaa viestimiseen. Paikannuksen lisäksi laitteessa on paniikkinappula, jolla lapsi voi viestiä vanhemmilleen hätätilanteessa. Rannekkeeseen saa lisättyä myös vanhempien yhteystiedot. Buddy Tagin toimintasäde on vain muutama kymmenen metriä (”80 to 120 feet”).\nUseat lasten aktiivisuusrannekkeet, kuten Garmin Vivofit junior 2, tai Reima Go eivät sisällä GPS-trackeria.\nPuhelin pystyy trackaamaan lapsen liikkeet juuri niin kauan kun puhelin pysyy mukana.\nToistaiseksi kaikki meidän perheen lasten trackaukset on tehty puhelimella. Puhelimessa on GPS ja siinä on sim-kortti, ja koska lapsilla on joka tapauksessa jo olemassa puhelimet, paikannus on helpoin tehdä juuri puhelimia käyttämällä. Ohjeet tähän Googlen blogissa. Kaikkien puhelimien pitää tosin olla paikallisessa verkossa datayhteydellä.\nPuhelimen heikkous on tietysti sen koko ja kestävyys. Puhelin kulkee mukana aina kun reppu pysyy selässä tai takki on päällä. Mutta mitä pienempi lapsi, sen todennäköisimmin takki ja laukku päätyvät vanhempien kannettavaksi, tai ollaan paikoissa, jossa takki ja laukku eivät edes lähde mukaan.\nLisää erilaisista lasten paikantimista mm:\n10 Best GSP Trackers for Kids\n2019 Best Wearable GPS Trackers for Kids\nOnko sinulla joku patenttiratkaisu lasten paikantamiseen? Kerro siitä meille ja muille kommenteissa!


Harry Potter Lattemuki - AlphaGeek\nhttps://www.alphageek.fi/Harry-Potter-Lattemugg.html 62167 Harry Potter Lattemuki https://www.alphageek.fi/media/catalog/product/6/4/6499-muglhp01-3-600.jpg 17.50 EUR InStock /Sisustus /Sisustus/Mukit /Lahjat/Lahja Isälle /Lahjat/Lahja Äidille /Elokuvat/Harry Potter /Joululahjat/Joululahja Appiukolle /Joululahjat/Joululahjaideoita /Joululahjat/Joululahja Anopille /Kaikki /Elokuvat /Black Week /Lahjat/Presenter till Hen /Lahjat/Lahjalöytö
Jos suunnittelet tulevasi kuolonsyöjäksi, niin ilmeisesti jästit ärsyttävät sinua melkoisesti. Että ne, jotka osoittavat jonkinlaista maagista kykyä, hyväksytään maagisiin kouluihin. Se saa ehkä sinut jopa voimaan pahoin.

 Sinun ei tarvitse kantaa siitä niin paljon huolta! Anna heidän tehdä kuten haluavat. Eihän se oikeastaan sinuun vaikuta. Juo hyvä kuppi lattea sen sijaan. Miksi välittää huolista, kun maailmassa on niin paljon hyvää?
 17.50 2016-04-04\nAsiakkaat, jotka ostivat tuotetta Harry Potter Lattemuki ostivat myös näitä:\nHarry Potter Lattemuki\nJos suunnittelet tulevasi kuolonsyöjäksi, niin ilmeisesti jästit ärsyttävät sinua melkoisesti. Että ne, jotka osoittavat jonkinlaista maagista kykyä, hyväksytään maagisiin kouluihin. Se saa ehkä sinut jopa voimaan pahoin.\nSinun ei tarvitse kantaa siitä niin paljon huolta! Anna heidän tehdä kuten haluavat. Eihän se oikeastaan sinuun vaikuta. Juo hyvä kuppi lattea sen sijaan. Miksi välittää huolista, kun maailmassa on niin paljon hyvää?\nArvostelemasi tuote: Harry Potter Lattemuki


Luovutaan turhasta - vinkkejä - Ajantieto\nLuovutaan turhasta – vinkkejä\nLuovutaan turhasta – vinkkejä – on viime perjantain aamiaistilaisuutemme innoittama kolmas kirjoitus.\nMitä teet, kun huomaat itse sählääväsi? Pysähdy ja mieti. Oletko päästänyt temperamenttisi valloilleen? Osaatko asian vai tarvitsetko siihen lisäoppia?\nMiten kykenen priorisoimaan asioita? Avainsanoja ovat tärkeys, kiireellisyys ja ennakoiva suunnittelu. Eniten saa aikaan keskittymällä kerallaan yhteen asiaan riittävästi. Vähemmän on oikeasti enemmän.\nMeillä kullakin on oma, luontainen asioiden tekemisen tahti. Liika kiire stressaa ja kiireettömyys turhauttaa. Tunnista siis oma rytmisi.\nEi on kaunis sana\nOpitaan sanomaan ei kauniisti ja rakentavasti. Kymmenen kohdan Ei on kaunis sana -lista auttaa tässä.\nOma aika itselle\nVaraa oma aika itselle. Paras tapa pilata vapaa-aika on suunnitella se samalla tavalla kuin työ. Tällöin siitä tulee suorittamista ja pahimmillaan uuden stressin lähde. Vapaa-aikaan kuuluu teen-mitä-huvittaa -asenne.\nKun sinulta tullaan kysymään neuvoa, johdata kysyjä pohtimaan asiaa itse. Kysy, miten hän asian hoitaisit. Tällöin puututaan syihin ja opitaan. Jos ihmiset kysyvät sinulta paljon asioita, järjestä itsellesi vastaanottoaika.\nYlisuunnittelu on yhtä vaarallista kuin alisuunnittelu. Tällöin mikään ei etene ja asiat ehtivät matkan varrella muuttua. Kannattaa mieluummin pyrkiä jatkuvan oppimisen positiiviseen kierteeseen. Tehdään useita halpoja virheitä alussa. Se on parempi kuin yksi suuri koko asian kaatava moka lopussa.\nJa vielä seitsemän …\nAsioiden yhdistely, uudenlainen paketointi on perinteinen tuottavuutta nostava keino. Kerralla valmiiksi on edelleen käyttökelpoine ohje.\nVinkki kiireisen kaverin hoitamiseksi: mene mukaan hänen arkeensa, vaikka auttamaan jotenkin.\nKalenterivinkki: merkitse pakolliset ja tärkeät asiat kalenteriin ajoissa.\nKeskeytysvinkki: kun aloitat jotain tärkeää, älä anna kenenkään tai minkään keskeyttää sinua.\nVirheettömyysvinkki: täydellinen virheettömyys maksaa aina hyötyjä enemmän.\nVarahenkilövinkki: pidä huolta, että sinulla on aina varahenkilö kaiken varalle.\nBonusvinkki: merkitse poissaolo kalenteriin ”private” merkinnällä, niin tällöin kukaan ei kehtaa sinua häiritä. Tietysti vielä parempi on sopia selvät pelisäännöt toistemme työn kunnioittamiseksi.


Transfer application: Liikunnanohjaaja (AMK), Liikunnan ja vapaa-ajan koulutus, monimuotototeutus - European Commission\nLearning Opportunity: Transfer application: Liikunnanohjaaja (AMK), Liikunnan ja vapaa-ajan koulutus, monimuotototeutus\nOpinnot muodostuvat perus- ja ammattiopinnoista, vaihtoehtoisista ammattiopinnoista, vapaasti valittavista opinnoista, opinnäytteestä sekä ammattitaitoa edistävästä harjoittelusta. Liikuntapalvelut on koulutuksen keskeinen sisältö. Koulutuksessa harjoitellaan liikuntataitojen ohjaamista, toimitaan kunto- ja ravintovalmentajana sekä toteutetaan erilaisia projekteja ja tapahtumia. Liikuntateknologia ja elämykselliset aktiviteetit tulevat tutuiksi koulutuksen aikana. Liiketoimintaosaaminen on keskeinen teema. Liikuntapalvelut: hyvinvointivalmennus ja työhyvinvointi sekä lasten ja nuorten liikunta on yksi mahdollinen syventävä opintokokonaisuus. Liikunnan koulutus kuuluu matkailun koulutuksen kanssa samaan osaamisalueeseen, mikä luo mahdollisuuden syventyä Adventure tai Wellbeing Tourismiin. Kansainvälisyyttä voi kehittää opiskelemalla tai tekemällä harjoittelua ulkomailla.\nLiikunnanohjaajakoulutuksen yleisenä tavoitteena on, että opiskelija kehittyy liikunta-alan asiantuntijaksi ymmärtäen liikunnan olennaiseksi osaksi yksilön ja yhteiskunnan hyvinvointia. Ammatillinen osaaminen perustuu monitieteiseen tietoperustaan, käytännön osaamiseen sekä vuorovaikutustaitoihin.\nLiikunnanohjaaja (AMK) kykenee työskentelemään itsenäisesti liikunta-alan asiantuntijatehtävissä, joissa haasteena on mm. terveyden edistäminen, yrittäjyys, liikuntajohtaminen ja viestintä. Hän kykenee johtamaan haastavia ammatillisia tehtäviä tai hankkeita sekä toimimaan monialaisissa työryhmissä ja verkostoissa.\nLiikunnanohjaaja (AMK), päivätoteutus, Rovaniemi Lapland University of Applied Sciences, Sport and Leisure, Rovaniemi


MC HELPER BEKINGS keuli katsojatulosten kärkeen – viikonlopun katsotuin ja vuoden paras kotimaisen elokuvan avaustulos - ePressi\nValkokankaiden mopovallankumous on alkanut!\nTarkemmat lukuvertailut löytyvät tämän tiedotteen lisätiedoista.\nRunsaasti pöhinää sosiaalisessa mediassa keränneen MC Helper beKINGs -leffan näytökset jatkavat edelleen elokuvateattereissa kautta maan. Elokuvan tekijät vierailevat alkavan viikon aikana odotetuissa meet&greet-näytöksissä eri puolilla Suomea, joissa MC Helper -mopokerhon syntytarina on saanut ensi-iltaviikon aikana huiman vastaanoton.\n”Teatterinpitäjät on sanonu, että tällaseen pystyy vaan James Bond, että salit vedetään näin innolla täyteen. Ne vaan kyselee, että ’luuletsä olevas joku James Bond – no emmä tiiä, mut jotain samaa meis on’.\nHienoa myös kuulla, että ihmiset on tykänny. Parasta palautetta on saatu perheiden äideiltä – että ihan hyvin piilotettu leffan pahimmat läpät. Sit on 15-vuotiaita mopopoikia ja parikymppisiä autonrassareita, ja sit on näitä nelikymppisiä perheenisiä, nehän siellä vasta nauraa höröttääki. Ja sitte on meiän pappajengi, jotka on pitäny meiänki Biisonimafia-puljua pystyssä, ne on semmosia rauhallisia gentlemanneja siellä.\nMe ollaan aina ite luotettu meiän Biisonimafian katsojiin. Mut ainahan se jännittää, et lähteekö ne liikkeelle ja tykkääkö ne leffasta. Haluan kiittää meidän katsojia, kun veivät meidät piikkipaikalle tältä viikonlopulta.\nIso kiitos siis meidän pitkäaikaisille Biisonimafian katsojille. Pitkäaikaisimmat on tukenu meitä uran alusta, vuodesta 2006 alkaen. Ollaan tehty pitkä matka yhdessä. Meidän voitto on yhtä kuin katsojien voitto. Tää pitää jakaa, tää piikkipaikka on jokaisen meitä ikinä kattoneen ansiota. Meihin ei oo kukaan muu uskonut, ku katsojat, ja ilman katsojia ei huipulla pärjää. Katsojiin ja katsojien kunnioittamiseen me on satsattu, ja heitä me halutaan myös kiittää. Tää on heidän ansiota ja siksi tää on meille niin palkitsevaa.\nMakee homma näyttää myös alalle. Monet on sanonu, ettei ne YouTube-katsojat oo oikeita katsojia eikä niitä voi laskea, mut yllättävän paljon niitä sitte löytyyki, ku tarvii lippuluukulla larpata. Ja ne onki ihan oikeita, eläviä ihmisiä.”\nMC Helper beKINGs -leffan näyttelijä, ohjaaja ja käsikirjoittaja\nIsoimman vaikutuksen tänä viikonloppuna on tehnyt se, että sinne on tullut ihmisiä, jotka on sanonu, että tää on paras elokuva, jonka ne on ikinä nähny. Ei vaan hyvä, vaan PARAS. Se on korkein komplementti mitä tästä voi saada. Niitä on tullu useita, se on paras palkinto ja se jo oikeuttaa tän leffan tekemisen.\nSupportin määrä on todella mykistävää. Näytöksiin on tullut kokonaisia perheitä, aikuiset on tykänneet, lapset on tykänneet. Teattereiden kiertäminen on mykistävää ja kiitollista toimintaa.*\nMC Helper beKINGs -leffan näyttelijä ja tuottaja\n”Keulien kärkeen vuoden päräyttävimmällä leffatapauksella! Yhteistyö tämän porukan kanssa on ollut valtavan antoisaa, ja on upeaa nähdä sen huipentuvan näin ilmiömäisiin katsojalukuihin – puhumattakaan ylistävästä yleisöpalautteesta. Kiitos leffateattereille, jotka uskoivat elokuvaan ja tekivät tämän mahdolliseksi. Valkokankaiden mopovallankumous on alkanut!”\nMC Helper beKINGs pistää kokeneemmankin katsojan kiertokanget solmuun ja öljyt sekaisin. Toimintakomedian pääosissa keulivat Kaitsu Walfrid Rinkinen, Janne Kaperi, Tuomas Rinkinen, Joel Hirvonen, Celin El Azizi ja Sami Kemell. Sivuvaunussa näyttelevät myös Tommi Korpela, Jenni Kokander, Tatu Sinisalo, Ilona Chevakova sekä Suomen Tube-skenen ykkösnimiä. Leffan upeista mopotempuista vastaavat maan kovimmat stunt-kuskit.\nElokuvan mahdollistavat tuotantoyhtiö Rabbit Films, Elisa Viihde, levitysyhtiö Aurora Studios, Pohjois-Karjalan maakuntaliitto, Taloon.com, ValoStore ja Sievi.\nViikonlopun katsotuimmat elokuvat TOP3:\nMC Helper beKINGs 13.964 katsojaa\nIhmeotukset: Dumbledoren salaisuudet 10.685 katsojaa\nHurja jengi 6.044 katsojaa\nVuoden 2022 kotimaisten ensi-iltaelokuvien avaustulokset TOP3:\nJVG-elokuva: Vuodet ollu tuulisii 12.040 katsojaa\n70 on vain numero 9.106 katsojaa\nVuoden 2002 ensi-iltaelokuvien avaustulokset TOP3\nIhmeotukset: Dumbledoren salaisuudet 40.316 katsojaa\nThe Batman 38.171 katsojaa\nJoko digitaalisen tai PDF-mediainfon voit ladata täältä.\nPORTION BOYS: Kaasu pohjaan (Musiikkia elokuvasta MC Helper beKINGs): https://youtu.be/6M8VTsQJ-74\nHYPR Agency c/o Aurora Studios\nMC Helper beKINGs. JULISTE.\nKoko: 1,70 MB Tyyppi: jpg Resoluutio: 1638x2048\nMC Helper beKINGs. Julistekuva. Vaaka. Pieni.\nKoko: 3,36 MB Tyyppi: png Resoluutio: 1964x1334\nMC Helper beKINGs. MOVIE STILL. MC Helper mopokerhon ydinjengiä. Kuvassa Liima (Kaperi), Räkä (K. Rinkinen) ja Kullervo (Kemell). Kuva: © Biisonimafia.\nKoko: 10,22 MB Tyyppi: jpg Resoluutio: 5200x2925\nMC Helper beKINGs. PROMO SHOT. Kuvassa: Liima (Kaperi) ja Räkä (K.Rinkinen). Kuva: © Biisonimafia.\nKoko: 0,30 MB Tyyppi: jpg Resoluutio: 1080x1620\nBiisonimafia: Biisoni on sitä, että hassutellaan. Mafia sitä, että tehdään omilla luvilla.\nElisa Viihde tarjoaa viihtymiseen kestävät digitaaliset ratkaisut, joita ovat suoratoistopalvelu Elisa Viihde Viaplay sekä tv-palvelut Elisa Viihde Premium ja Elisa Viihde Mini, joiden avulla tallennat ja katsot tv-ohjelmia sekä käytät valitsemiasi suoratoistopalveluja yhden helppokäyttöisen palvelun kautta. Elisa Viihde on yksi Suomen merkittävimmistä kotimaisten sarjojen ja elokuvien tilaajista.\nRabbit Films on Suomen johtavia itsenäisiä tuotantoyhtiöitä. Se kehittää originaaleja tv-formaatteja ja tuottaa sekä draama- että komediasarjoja ja koko illan elokuvia sekä suomalaista prime time -televisioviihdettä. Rabbit Filmsin kehittelemiä ohjelmia on palkittu useita kertoja mm. Kultainen Venla ja Formaatti-Finlandia -palkinnoilla. Kansainvälisesti Rabbit Fimsin ohjelmia on esitetty yli 200 territoriossa. Rabbit Filmsin ideologia on aina perustunut itseensä uskomiseen, rohkeuteen ja unelmien toteuttamiseen. Se on kantanut yrityksen tähän päivään saakka ja Rabbit Filmsin kasvaessa tuo ajatusmaailma on vahvistunut entisestään.\nAurora Studios on pitkien elokuvien ja tv-sarjojen kehittelyyn, rahoitukseen, tuotantoon ja levitykseen panostava yhtiö, jonka tytäryhtiöitä ovat myös mm. Helsinki-Filmi, Cinemanse sekä Aurora Pictures.


Uudesta Häme-menusta löytyy kylmäsavustettua haukea ja jäädytettyä talkkunaa – "Tarvitsemme matkailijoille jotain uutta" | Hämeen Sanomat\nJulkaistu: 15.04.2018 16:00\nPäivitetty: 19.04.2018 14:00\nUudesta Häme-menusta löytyy kylmäsavustettua haukea ja jäädytettyä talkkunaa – "Tarvitsemme matkailijoille jotain uutta"\nKeittiömestari Kim Palhus Tarinapata oy:stä on luonut kymmenittäin menuja erilaisille alueille. Ammattiopisto Tavastian koekeittiössä valmistui viime torstaina maistelupaloja Häme-menusta, joka on tehty erityisesti ruokamatkailua varten. Palhus maistoi, oliko sienikeitossa tarpeeksi suolaa. Tähän sienikeittoon voi upottaa mitä vain pakkasesta tai metsästä löytyviä sieniä, kunhan ei laita herkkusieniä. Kuva: Pekka Rautiainen\nKim Palhusin mukaan hauki jää usein paitsioon ravintoloissa, vaikka se on maukas paikallinen ruokakala. Kylmäsavustettu hauki tarjoillaan piparjuurismetanan ja\nMallasleipäkrutongit ja paahdetut punajuuret ovat saaneet kastikkeekseen hämäläisestä vuodenjuustosta tehtyä kermaa. Kuva: Pekka Rautiainen\nMunajuusto on Kim Palhusin mielestä erityisen hämäläistä. Raparperihilloke sopii hyvin yhteen juuston miedon maun kanssa. Kuva: Pekka Rautiainen\nKun kannen avaa, ilmaan leyhähtää maltaalta, lihalta ja puolukalta tuoksuva höyrypilvi. Padan takana on keittiömestari Kim Palhus, joka hämmentää peurapaistia.\nKoulutuskeskus Tavastian opetuskeittiössä syntyy maistelupaloja Häme-menusta, jonka uudistustyötä Palhus on johtanut syyskuusta asti.\nPalhus on Suomen Ny Nordisk Mat -ohjelman ruokalähettiläs ja toinen Suomi 100 -menun suunnittelijoista. Juhlavuoden menu tehtiin 68 edustustolle ympäri maailmaa.\nHäme-menun tekeminen on Palhuksen mielestä yhtä suurta.\n– Häme on ehkä alueena pieni, mutta ajatuksena iso.\nHäme-menu on uudistettu paikallisten ruokamatkailua tarjoavien yritysten yhteistyöllä, ja Palhus kutsuu itseään sen "kummisedäksi". Häme on tullut vantaalaiselle tutuksi, koska hän pyörittää puolisonsa kanssa Tammelassa Lounais-Hämeen Pirttiä.\nUutta menua mainostetaan salonkikelpoiseksi. Palhuksen mukaan Häme-menu on kuitenkin aina ollut salonkikelpoinen.\n– Koko hankkeen idea oli, että aktivoitaisiin yrittäjiä. Huomaan omassakin ravintolassani kesäisin, ettei siinä ehdi miettimään muuta kuin arjen hoitamista. Ei siinä keksi tuotekehitystä.\nMenu tehtiin kevääseen tulevaa matkailukesää varten. Palhus kertoo, että menun saa ottaa käyttöön kuka vaan haluaa.\n– Kohderyhmänä ovat yritykset, jotka haluavat tarjota uudentyyppistä ruokaa ja elämyksiä. Siihen voi aina laittaa oman twistinsä, mikään ei ole kiveen kirjoitettua. Menusta voi ottaa haluamansa, lyhentää menua tai lisätä sinne jotain. Se elää sesongin mukaan.\nHäme-menuja on ollut vuosien varrella useita. Palhus kutsuu uutta menua mieluummin "Hämeen menuksi".\n– Toivon, että yrittäjät ja kollegat kokevat, että vaikka Häme-menuja on ollut kirjoina asti, tarvitsemme matkailijoille ja varsinkin ulkomaalaisille matkailijoille jotain uutta. Ihmiset maksavat aika paljon tullessaan tänne. Suomi ei ole halpa maa, eikä syöminenkään ole halpaa. Täytyy huolehtia laadusta, Palhus sanoo.\n– Kun se on laadukasta, matkailija kokee elämyksen. Siihen liittyy ravintolamiljöö, palvelu ja se, mitä on lautasella. Kaikki se, mitä Hämeestä löytyy. Sehän on kuin Disneyworldissa.\nTässä Häme-menussa ei olla villejä ja trendikkäitä, vaan ajatellaan aluetta.\nPalhus listaa perinteisen hämäläisen ruuan ominaisuuksia: hyvin raskasta, väritöntä, määrättyjä elementtejä peruna, vilja ja Hämeessä yleinen possu sekä järviveden kalat.\n– Munajuusto on ehdoton, se on todella hämäläinen. Sillä on monta nimeäkin, rakkaalla lapsella.\nJokaisessa ruokalajissa on perinteisen seassa jotain uutta.\nMakaronisalaattiin tuunattiin kinkkusuikaleen tilalle ylikypsää palvipossua. Jälkiruokana on mustikka-talkkunaa jäädykkeen muodossa.\nHämäläisyyteen kuuluva "pottuloora" lämmitetään vuoan sijaan kattilassa. Vadilla siihen laitetaan perinnemakkarat pystyyn.\n– Listalta kun lukee, voi tuntua, ettei ole mitään uutta. Panostamme visuaalisuuteen ja esillepanoon, Palhus toteaa.\n– Ihmiset eivät halua pelkästään hyvää ruokaa, vaan elämyksiä.\nMenussa on pyritty käyttämään kevätsesongin antimien lisäksi talvelta pakastimeen jääneitä raaka-aineita.\nPaisti voi olla Palhusin mukaan peuran lisäksi hirveä tai miksei majavaakin. Mitä vain sattuu löytymään. Lisäkkeessä talven kaali vaihtuu kevään kaaliksi.\nAlkuruuan kalaa mietittiin pitkään. Muikku viittaa enemmän Savoon ja silakka rannikkoon.\nHämeestä löytyvät kuha ja ahvenet, joita on hankala saada, ja hintakin on korkea.\n– Menun pitää olla siinäkin mielessä salonkikelpoinen, ettei se maksa sataa euroa. Se karsisi hirvittävän määrän asiakkaita, Palhus sanoo.\nPalhus on edustanut Suomea joka vuosi Brysselin kalamessuilla, ja viime vuonna hän tutustui siellä Myrskylän Savun kylmäsavustettuun haukeen. Siinä oli jotain uutta paikallisesta kalasta.\nTestialustana oli pääministeri Juha Sipilä, jonka Suomi 100 -vuoden juhannusjuhliin Berliinin suurlähetystössä Palhus hoiti tarjoilut.\n– Syöjiä oli tuhat henkeä, ja kaikki tykkäsivät hauesta. Saksalaiset olivat ihmeissään, että mitä, meillähän on tätä kalaa ja tätä voi syödäkin. Turisteista moni tuntee hauen. Sehän on hyvä ruokakala, eikä pelkkä pitkä peto, joka vedetään järvestä.\nMenu on tehty nimenomaan matkailua varten, oli se koti- tai ulkomaista. Tavoite on esitellä, mitä kaikkia makuja Hämeestä löytyy.\nMenu on tulossa valikoimiin esimerkiksi Rengon Pitopalvelulle, joka oli mukana suunnitteluryhmässä. Toimitusjohtaja Elina Jokisen mukaan erityisesti matkailijat arvostavat kotimaisuutta ja paikallisuutta.\n– Paikallisuus on nykyään myyntivaltti. Meillä on hämäläinen pitopöytä, ja kotimaisten raaka-aineiden käyttö on jo normaalia, esimerkiksi perunalaatikko ja kotijuustot. Tässä menussa tosi kiva lisä on hauki, jota ei muuten paljoa käytetä.\nMyös Palhus on huomannut, että paikallisuus ja lähiruoka ovat nousseet trendeinä matkailijoilla, jopa suomalaisilla.\n– Varsinkin turistit haluavat paikallista makumaailmaa ja elämystä. Se burgeri on sama mihin tahansa menetkin. HäSa\nRuokamatkailua tarjoavat yritykset haluavat laajentaa palveluitaan ja tehdä yhteistyötä Häme-menun uudistamiseksi.\nUudistunutta "salonkikelpoista" Häme-menua ovat olleet suunnittelemassa ja toteuttamassa Rengon Pitopalvelu oy, Iloranta oy, Tunnelmakartano, Pirteeks ja Ammattiopisto Tavastia.\nUudistustyön mahdollisti Matkalla kasvuun yhteistyöhanke, jonka rahoituksen on myöntänyt Hämeen Ely-keskus. EU:n rahoitusosuus on 70 prosenttia.\nKylmäsavustettua haukea, piparjuurismetanaa, mummun kurkkuja.\nHämäläistä munajuustoa kera raparperihillokeen.\nKassleri-makaronisalaatti hämäläiseen tapaan.\nPaahdettua punajuurta, vuohenjuustokermaa ja mallasleipäkrutonkeja.\nLempeästi kypsennettyä peuranpaistia, puolukkainen kaljakastike, hämäläinen perinnemakkara, härkäpapuhauduketta, pottulooraa.


Vuoden 2020 palkittavat - Lassi Etelätalo valittiin vuoden urheilijaksi! - Joensuun Kataja Yleisurheilu\nVuoden 2020 palkittavat – Lassi Etelätalo valittiin vuoden urheilijaksi!\nMennyt kausi oli varmasti yksi Katajan lähihistorian erikoisimmista, mutta samalla myös menestyksekkäimmistä. Koronavirusepidemian suurin vaikutus meille oli se, että kaikki kesäkauden isoimmat tapahtumat jouduttiin peruuttamaan. Varainhankinnassa isku on merkittävä, mutta ei kuitenkaan lamaannuttava. Kesällä toteutettu Keskuskentän remontti mahdollistaa jatkossa pienten ja suurten kisojen läpiviemisen yhdellä Suomen parhaista yleisurheilukentistä. Tavallaan olikin onni onnettomuudessa, että remontti toteutui tänä poikkeuskesänä.\nUrheilijamme suoriutuivat poikkeuskesästä upeasti, sillä menestystä tuli laajalla rintamalla. Lopullinen SM-kisojen saldo oli 21 mitalia. Kalevan Maljan pisteitä keräsimme 198, mikä on viime vuosikymmenten paras pistemäärä. Kalevan Kisoissa mitaleja tuli viisi – Lassi Etelätalo keihään kultaa, Konsta Hämäläinen 5000 metrin kultaa ja 1500 metrin hopeaa, Arttu Vattulainen otti 10 000 metrin hopeaa ja Samu Mikkonen 1500 metrin pronssia. Yksi kesän sykähdyttävimpiä hetkiä oli Seuracupin C-sarjan finaalin voitto.\nToimintaan saatiin mukaan uusia sitoutuneita valmentajia, mikä osaltaan varmistaa valmennuksen jatkuvuuden. Olemmekin pyrkineet perustamaan yhä kohdennetumpia ikäryhmiä toiminnan tehostamiseksi.\nTulevalla kaudella jaostomme järjestää kaksi suurta kilpailua. SM-maastot kilpaillaan noin 700 osallistujan voimin toukokuun 9. päivä Laulurinteellä, ja GP-kilpailut heinäkuun puolivälissä 14.7. Tämän lisäksi järjestämme useita lasten ja nuorten kilpailuja. Näihin kaikkiin tarvitsemme jokaisen Katajalaisen panosta, meidän voimavaramme on ollut ja tulee olemaan iloinen ja osaava talkooväkemme. Tästä erittäin iso kiitos kaikille!\nNähtäväksi jää miten poikkeustilanne vaikuttaa tulevan kauden aikana, mutta ei murehdita sitä, vaan katsotaan luottavaisesti eteenpäin. Kausi 2022 tulee olemaan erityisen suuri, sillä silloin järjestämme Kalevan Kisat Joensuussa. Tällä tapahtumalla on paitsi erittäin hieno urheilullinen vaikutus alueen yleisurheiluun, se on myös merkittävä elinvoiman lisääjä alueellamme.\nKATAJAN VUODEN 2020 PALKITUT\n9-13-vuotiaat – palkitaan kesäkauden piirinmestarit\nOLIVIA KAARTO – piirinmestari kuula\nSARA KERÄNEN – pm korkeus\nSANNI LEHIKOINEN – pm 40 m\nHILMA PARKKINEN – pm 1000 m\nHUGO LASAROFF – pm korkeus, kiekko ja kuula\nSANTTU PIITULAINEN – pm maantiejuoksu\nTOIVO TAKANEN – pm 60m, pituus ja 60m aidat. Suomen tilasto 1. aidoissa.\nVOITTO VOUTILAINEN – pm 1000m ja maastojuoksu\nPEPPILOTTA ERONEN – korkeus, seiväs ja keihäs NOORA HUKKA – pm 1000m, maastojuoksu ja maantiejuoksu\nLEEVI PARTANEN – pm korkeus ja seiväs\nNUUNA PIIPPONEN – pm 60m, pituus\nRENNE KANKKUNEN – pm 60m\nMIMMI MARTTINEN – pm 60m, 200m, pituus, kolmiloikka\nMANDI MÄKINEN – pm korkeus\nIIRIS VOUTILAINEN – 1000m, 60m aidat, 200m aidat ja seiväs\nNELLA VOUTILAINEN – pm maastojuoksu ja maantiejuoksu\nTOPIAS MUSTONEN – pm seiväs, korkeus ja keihäs\nONNI NYYSSÖNEN – pm 200m ja neliottelu\nOTSO NYYSSÖNEN – pm 60m aidat, kolmiloikka ja pituus. Suomen tilastoykkönen kolmiloikassa.\n14v-YLEINEN SARJA – PALKITAAN SARJAN PARAS\nOLIVIA PANHELAINEN – SM 7. 100 metriä\nISKO KOVANEN – SM-hopeaa moukari\nALINA TIKKA – SM-pronssia 3000m kävely\nEELI KINNUNEN – SM 4. keihäs\nSIIRI NYYSSÖNEN – SM-kultaa kolmiloikka\nILMARI LEHMUS – 17v SM 6. halli 1500m, tilasto 3. 3000m\nVENLA HÄKKINEN – SM 4. 1500m ja 5. 800m\nMIEHET 17 (palkitaan poikkeuksellisesti kolme)\nMATIAS AHTINEN – SM-pronssia 200m ja 5. 100m\nMIRO TANNINEN – SM-pronssia kolmiloikka\nOTTO VILPPONEN – SM-pronssia 800m, 5. 1500m ja maastojuoksu\nNAISET 19 (palkitaan kaksi)\nVEERA KONTKANEN – SM 4. 3000m esteet\nLOTTA TARVAINEN – SM 5. 1500m, 3000m ja maastojuoksu, SM 4. halli 3000m\nSAMUEL AUVINEN – SM-pronssia halli 3000m, Kalevan Kisat 12.\nJESSICA MIETTINEN – Kalevan Kisat 4. kolmiloikka, 22v SM-pronssia.\nKONSTA HÄMÄLÄINEN – Suomen mestari Kalevan Kisat 5000m, hopeaa 1500m. 22v kultaa 1500m, maastojuoksu ja halli 1500m.\nHEIDI NOKELAINEN – Suomen tilasto 1. keihäs 60,43. EM-raja.\nLASSI ETELÄTALO – Suomen mestari ja tilasto 1. keihäs 82,20\nJAANA SIEVILÄINEN – Suomen mestari N35 pituus ja kolmiloikka\nMIESTEN DISTANCE MEDLEY RELAY SM-PRONSSIA\n– Samu Mikkonen-Lauri Hietaharju-Mikko Hirvonen-Konsta Hämäläinen\nNAISET 19v 3x800m SM-KULTAA\n– Venla Häkkinen-Lotta Tarvainen-Veera Kontkanen\nJUKKA KESKISALO – Konsta Hämäläisen ja Samu Mikkosen valmentaja\nANSSI VÄNSKÄ – Siiri Nyyssösen valmentaja\nVarhaisen aamun ritarit, jotka vuodesta toiseen ovat olleet merkitsemässä Joensuu Runin reittiä.\nURANSA PÄÄTTÄNYT KALEVAN KISA -URHEILIJA\nJIRI KARJALAINEN – Jirille toivotetaan erinomaista kalaonnea Motonetin lahjakortin kera.\nVUODEN NUORI URHEILIJA (17-19v vuoden paras) – Jukan piikkari. Jukka Keskisalon vuoden 2009 SE-juoksun pohjalle tehty kiertopalkinto\n– SIIRI NYYSSÖNEN – 16-vuotiaiden Suomen mestari kolmiloikassa omalla ennätyksellä 11,78\nTUKISÄÄTIÖN KIERTOPALKINTO PARHAALLE ALLE 15-VUOTIAALLE\n– ISKO KOVANEN – 14-vuotiaiden SM hopeaa moukarissa. Ennätys 49,39.\nVIREN/MAANINKA -kiertopalkinto lupaavalle kestävyysjuoksijalle\n– NELLA VOUTILAINEN – Seuracupin 1000 metrin voitto\nANA-SPORTIN LAHJAKORTTI ESIMERKILLISELLE JA POSITIIVISELLE NUORELLE\n– KERTTU KAIHOLA\nOnnittelut kaikille palkituille ja muille kauden menestyjille!\nPalkinnot voi noutaa toimistolta ensi viikosta alkaen.


Kuukautiskierto ja treeni: Näin ajoitat treenit oman kiertosi mukaan\nKuukautiskierto ja treeni kannattaa ajoittaa yhteen, sillä olet varmasti huomannut aiemmin, kuinka eri päivinä treeni tuntuu erilaiselta: tuntuuko, että toisinaan treeni kulkee vaivattomasti ja virtaa riittäisi vaikka kuinka haastavaan rutistukseen, ja toisinaan sama treeni ei kulje laisinkaan? Syy voi löytyä hormonikierrosta, joka vaikuttaa naisilla läpi kuukautiskierron.\nKirjoitimme aiemmin artikkelin naisten homonitoiminnan tasapainottamisesta. Jutussa kerromme hormonien tehtävistä kehossamme ja niiden merkityksestä hyvinvoinnille. Lisäksi jaamme konkreettiset keinot siihen, miten jokainen voi arjessaan vaikuttaa hormonitoimintaansa positiivisesti.\nHormonitoiminta on laaja aihe, josta pyrimme kuitenkin keskustelemaan aina valmennettavien kanssa. Usein valmennettavat kysyvätkin, kuinka treenillä voisi vaikuttaa positiivisesti omaan hormonitoimintaansa – ja kuinka hormonit ehkä tukisivat treeniä? Naistreenaajille annammekin aina seuraavan vinkin: aikatauluta treenisi kuukautiskiertosi mukaan. Sekä keho, että mieli – ja läheisesi – tulevat kiittämään sinua tästä päätöksestä!\nMutta millainen kierto on eri viikkoina – ja miten missäkin vaiheessa kannattaa treenata? Ennen kuin syvennymme kierron eri vaiheisiin, on tärkeää muistaa eräs seikka: jokaisen kierto on hieman erilainen ja erimittainen. Antamamme ohje on vain esimerkki, ja jos kiertosi on lyhempi tai pidempi kuin 28 päivää, sovita omat treenisi siihen kuulostellen. Vinkit eivät siis ole kiveen kirjoitettuja, vaan kaikista paras asiantuntija sinun ja kiertosi kanssa on sinä itse. Näillä ohjenuorilla pääset kuitenkin hyvään suuntaan – ja osaat ehkä viilata viimeiset tekijät huippuunsa kuulostelemalla omaa kehoasi?\nViikot 1 & 2: Antaa treenin viedä\nKierron ensimmäisellä vaiheella tarkoitetaan ensimmäisiä päiviä, jolloin kuukautiset alkavat, ja viikkoa niiden jälkeen. Kuukautisten alettua testosteroni- ja estrogeenitasot alkavat hiljalleen nousta, joka näkyy energisenä ja voimakkaampana olotilana.\nEnsimmäisen viikon aikana olosi saattaa olla helpottuneempi kuin kierron loppuvaiheilla. Silloin kannattaa kuulostella itseään ja omia tuntemuksiaan: kierron ensimmäiset kaksi päivää saattavat vaatia lepoa ja lempeämpää liikuntaa, mutta kolmannesta ja neljännestä päivästä eteenpäin hormonit todella alkavat olla sinun ja treenitulostesi puolella! Toisilla taas kevyt ja kuulosteleva liikunta voi auttaa kuukautiskipuihin heti kuukautisten alettua.\nToiselle viikolle saapuessa hormonitasot jatkavat nousuaan, mikä tuntuu entistä paremmin olotilassa – nämä kaksi viikkoa ovat siis loistavia aikoja treenata keskikovaa ja nauttia treenistä.\nEtenkin toisella viikolla treenit saattavat todella rullata, sillä hormoniesi puolesta olet oikea supernainen. Kaikista rankimmat treenit kannattaa kuitenkin jättää suosiolla kolmannelle viikolle, ovulaation paikkeille.\nKun kaksi ensimmäistä viikkoa ovat keskikovia treeniviikkoja, anna kehollesi silloin myös tarpeeksi ravintoa: silloin pidät koneen todella käynnissä, etkä ylirasita itseäsi – tai hormonejasi. Muista suosia energianlähteenä niin proteiinia, rasvoja kuin hiilihydraatteja. Etenkin hiilihydraattien tankkaaminen kovan treeniviikon aikana on suositeltua – kehosi käyttää ne tehokkaasti ravinnoksi ja palaudut nopeammin!\nViikko 3: Ovulaatio saa kaiken menemään lujaa; kova treeni\nYleensä noin kaksi viikkoa kierron alkamisesta ovuloit, jolloin kehon estrogeenitasot ovat korkeimmillaan. Samalla aineenvaihduntasi on huipussaan – joten ruokahalu voi olla hetkellisesti korkeammalla ovulaation aikana. Ovulaation jälkeen saavutkin kierron (ja treenisi) kolmannelle viikolle!\nOvulaation jälkeen sinun kannattaa keskittyä kovaan treeniin. Hormonitasojen muutos auttaa sinua rasvanpoltossa, joten käytä treeniviikkosi tehden etenkin rasvanpolttoon keskittyviä treenejä!\nMuista myös, että toisinaan voit reagoida muutoksiin hormonitasoissa: ovulaation jälkeen estrogeenihuippu alkaa laskea ja keltarauhashormoni ottaa hiljalleen vallan.\nViikko 4: Tervetuloa PMS-oireet – palauttava viikko\nTervetuloa neljännelle viikolle – viikolle, joka on monille meistä se kaikista haastavin. Tällä viikolla estrogeeni-, keltarauhashormoni- ja testosteronitasot romahtavat erittäin matalalle, ja voit heittää hyvästit parin viikon takaiselle nousukiidolle. Tällä viikolla olo voi olla jopa alakuloinen, ja haluaisit vain nauttia valtavat määrät hiilihydraatteja seuralaisenasi Netflix.\nSe ei ole ihme, nimittäin neljännellä viikolla kehosi rasittuu herkemmin ja olo voi todellakin olla voimattomampi. Jos siis hengästyt nopeammin, ymmärrät keltarauhashormonin vain tekevän työtään – se yrittää hidastaa sinua ja suojata kehoasi mahdollisilta loukkaantumisilta.\nSen vuoksi tällä viikolla kannattaa keskittyä palautumiseen – mutta älä pysähdy kokonaan! Anna kehollesi sen tarvitsemaa lepoaikaa, joogaa, huolla kehoasi ja liiku luonnossa. Neljännellä viikolla, etenkin paria päivää ennen kuukautisten alkua, anna itsellesi todella aikaa levätä, ja liiku tietoisesti omaa kehoa kuulostellen. Tärkeää on muistaa kaikissa kierron vaiheissa yksilöllisyys: päivät ja viikot eivät ole kiveen kirjoitettuja. Kuitenkin ennen kuukautisten alkua on hyvä rauhoittua hetkeksi.\nKeskikova treeni: Aloittele treenit kuulostellen, toisilla liikunta auttaa kuukautiskipuihin, toiset kaipaavat lepoa\nKeskikova treeni: Aikatauluta keskikovat ja haastavat treenit kierron toiselle viikolle\nKova treeni: Aika puskea itsensä epämukavuus alueelle ja haastaa itseään treenaamaan kovaa\nLepoviikko: Lepoviikko ei tarkoita totaalista pysähtymistä. Kuulostele kehoasi ja anna sille lempeää liikettä, mitä se kaipaa. Joogaa, kävele, palauttele huolella.\nMuistathan, että pelkästään kierron vaikutuksen tiedostamalla sinun on helpompi asennoitua treeniin: älä siis stressaa, jos et saa ajoitettua treenejä tiukasti kalenteriisi. Kun ymmärrät, miten muutokset hormoneissa vaikuttavat treenitehoihin, et ihmettele laskeneita tehoja ja voit kuulostella oloasi herkemmin.\nAntoisia treeni- ja lepohetkiä kaikille!


Tyrmäävät Miss Helsinki -finalistit upeissa kuvissa – tällaisiin näkyihin et ole tottunut Linnanmäellä - Viihde - Ilta-Sanomat\nTyrmäävät Miss Helsinki -finalistit upeissa kuvissa – tällaisiin näkyihin et ole tottunut Linnanmäellä\nJulkaistu: 19.10.2015 17:41\nMiss Helsinki 2015\nMiss Helsinki -kaunottaret poseeraavat Linnanmäen huvipuistossa otetuissa syksyisissä kuvissa.\nTämän vuoden Miss Helsinki -finalistit poseeraavat Maria Hästbackanhttps://www.is.fi/haku/?query=maria+hastbackan ottamissa tuoreissa valokuvissa.\nKuvat on otettu viime viikolla Linnanmäen huvipuistossa valokarnevaalien aikaan\nFinalistikymmeniköllä on tyylikkäissä kuvissa yllään Meslewin iltapukuja ja mekkoja.\nMiss Helsinki 2015 kruunataan 8. tammikuuta. Finalistit kiertävät parhaillaan ympäri Suomea erilaisissa tilaisuuksissa. Esimerkiksi tämän viikon lauantaina kaunottaret nähdään alusvaatenäytöksessä Helsingin Casinolla.\nKuka kymmenestä finalista on suosikkisi? Kerro mielipiteesi jutun alla olevassa kyselyssä.\n1. Mariela Linevahttps://www.is.fi/haku/?query=mariela+lineva\n(KUVA: Maria Hästbacka / www.mariahastbacka.com)\n2. Tanja Pulkkinenhttps://www.is.fi/haku/?query=tanja+pulkkinen\n3. Mailis Penttilähttps://www.is.fi/haku/?query=mailis+penttila\n4. Nora Sadikuhttps://www.is.fi/haku/?query=nora+sadiku\n5. Hanna Päivärintahttps://www.is.fi/haku/?query=hanna+paivarinta\n6. Helena Luotolahttps://www.is.fi/haku/?query=helena+luotola\n7. Meiju Kahilahttps://www.is.fi/haku/?query=meiju+kahila\n8. Hanneleena Laaksamohttps://www.is.fi/haku/?query=hanneleena+laaksamo\n9. Jessica Ruokolahttps://www.is.fi/haku/?query=jessica+ruokola\n10. Vivian Preisfreundhttps://www.is.fi/haku/?query=vivian+preisfreund\nJutun yhteydessä olevalla videolla finalistit esittelevät itsensä.\nKuka olisi paras Miss Helsinki 2015?\n1. Mariela Lineva 9% 2. Tanja Pulkkinen 11% 3. Mailis Penttilä 25% 4. Nora Sadiku 11% 5. Hanna Päivärinta 7% 6. Helena Luotola 5% 7. Meiju Kahila 5% 8. Hanneleena Laaksamo 13% 9. Jessica Ruokola 10% 10. Vivian Preisfreund 5%\nÄäniä yhteensä 4655\nMiss Helsinki -finalistit Ilta-Sanomien seksikkäissä alusvaatekuvissa – kuka on suosikkisi?\nAlusvaatteissa poseeraavat Miss Helsinki -finalistit paljastavat, millaisesta hemmottelusta he pitävät. Lue lisää ›\nMiss Helsinki -finalistit alusvaatteissa – Kuka kaunottarista on seksikkäin?\nMiss Helsinki -finalistit esiteltiin eilen. Lue lisää ›


50 kilometriä pitkä Amalfin rannikko lähellä Sorrentinen lomakaupunkia kuuluu Unescon maailmanperintökohteisiin. Amalfin rannikko tunnetaan kirkkaasta vedestään, jyrkistä kallioistaan ja värikkäistä taloistaan. Amalfin kaupungin lisäksi myös muut läheiset kaupungit, kuten Ravello ja Sorrento ovat erinomaisia käyntikohteita.\nTutustu upeisiin Välimeren maisemiin ja nauti italialaisesta ruuasta ja viinistä. Vaikka alue ei kuulu Italian kuumimpiin, laskee elohopea harvoin alle kymmenen asteen.\n2. Parhaat polttarit\nSuuntaa Monacoon, jos ennen avioliiton satamaan purjehtimista tekee mieli palvoa aurinkoa huvijahdin kannella. Maailman toiseksi pienin valtio tunnetaan kansainvälisistä seurapiireistään.\nLämmin sää, uhkapelit, kauniit maisemat ja nautinto kuvaavat ruhtinaskuntaa parhaiten. Kaupungissa on yli 170 ravintolaa, joiden joukkoon mahtuu jopa Michelin-tähden saaneita huippukeittiöitä. Herkuttelun jälkeen ilta jatkuu jollain Monacon lukuisista kasinoista. Jos uhkapelien jännitys ei kiinnosta, kannattaa tutustua kaupungin runsaaseen baaritarjontaan.\n3. Seikkaile Sveitsissä\nHaluatko vauhtia ja sopivan vaarallisia tilanteita? Suuntaa nokka kohti Sveitsin Alppeja. Euroopan korkein vuoristo tarjoaa jylhät vuorimaisemat, upeat rinteet ja laadukkaat rinneravintolat.\nAlpeille on helppo matkustaa ja erilaisten majoitusvaihtoehtojen määrä on valtava. St. Moritz sijaitsee Sveitsin kaakkoisosassa ja kuuluu maailman kolmen parhaimman laskettelukohteen joukkoon. Älä unohda aurinkolaseja kotiin, sillä aurinko paistaa täällä 322 päivää vuodessa.\nPariisi on oiva valinta himoshoppaajalle. Kaupungista löytyy vintagea ja kierrätettyä tavaraa tarjoavia myymälöitä, kirpputoreja, design-putiikkeja, haute couture -luomuksia ja lukuisia tavarataloja.\nMuodin ystävien keskuudessa erityisen tunnettuja ovat kymmenkerroksinen Galeries Lafayette -tavaratalo, maailmankuulujen suunnittelijoiden menneiden vuosikymmenten mallistoihin erikoistunut vintagemyymälä WK Accessories ja kirpputori Marché aux puce de St-Ouen.\nKannattaa käydä myös Avenue Montaignella, muotikadulla, jolla maailman huippusuunnittelijat pitävät päämyymälöitään. Mikäli on liikkeellä pienemmällä budjetilla, löytyy Champs Élysées’ltä myös huokeampia myymälöitä.\nIslanti on tunnettu lähteistään ja niiden ympärille syntyneestä kylpyläkulttuuristaan. Saarivaltion pääkaupungin Reykjavikin tuntumassa sijaitseva geoterminen Sininen laguuni on maan kylpylöistä suosituin ja samalla koko maan yksi tärkeimmistä matkailukohteista.\nLaguunin mineraalipitoisen veden terveysvaikutukset havaittiin jo 1970-luvulla, ja vuonna 1987 lähteelle perustettiin kylpylä. Kylpyläloma Sinisessä laguunissa tarjoaa taatusti rentouttavan irtioton arjesta kauneus- ja kasvohoitoineen sekä vesihierontoineen.\nTaivaallisen ruuan ja laatuviinien Bordeaux on hyvä valinta, jos suurkaupungin syke ei kiinnosta. Viininystävän kannattaa tutustua kaupungin omaan viinimuseoon ja tehdä retki paikallisille viinitiloille. Kokkaamisesta innostuneille ystävyksille osallistuminen paikalliselle ruuanlaittokurssille kruunaa loman.\nKaupungissa on paljon hyviä ravintoloita. Kulinaristin kannattaa testata ainakin Le Chapon Fin, Le Gabriel ja La Tupina. Historiaan hurahtanut puolestaan saa päivän kulutettua ihaillen Saint Pierren, Sainte-Croix’n, Saint-Michelin ja Sainte-Eulalien vanhoja kortteleita.\nTyttöporukoiden klassikkokohde on Välimerellä sijaitseva Ibiza. Vuosittain tuhannet sinkut yhdessä house-, trance- ja teknomusiikin ystävien kanssa kaikkialta maailmasta suuntaavat Ibizan tunnetuimpiin yökerhoihin, kuten Panchaan, Amnesiaan, Spaceen ja Privilegiin.\nPitkän yön jälkeen juhlakansa siirtyy saaren uimarannoille, joita riittää, sillä ranta-aluetta saarella on yhteensä 18 kilometriä. Lämpö ja nuorten matkailijoiden suuri määrä tekevät Ibizasta täydellisen kohteen tyttöporukalle, joka etsii pientä tai suurempaa sutinaa.


Oli vuosi 2010, tai jotain sinnepäin - Heidi Holmavuo -haamuna tai näkyvänä - sinä päätät\nPublished by admin on tammikuu 23, 2019\nSe oli vuosi 2010, olin ollut muutaman vuoden töissä ensihoidossa, mun haave oli päästä pelastuslaitokselle töihin. Vuonna 2012 yksityisen sektorin käydessä ahtaaksi ja epäoikeudenmukaiseksi hain ja pääsinkin Pelastuslaitokselle töihin. Tavoite oli siinä hetkessä täyttynyt. Vuonna 2014 loppuvuodesta aloin miettimään, että ei tämä taida ollakaan paikkani. Tajusin, että se miten halusin elämässäni ja urallani edetä, ei mahdollistu millään. Minulla oli ajatus, mutta ei selkeää suunnitelmaa, oli vain tunne, että kaipaan erilaista haastetta ja tekemistä, paikan jossa tekemistäni ja vahvuuksiani arvostetaan ja ennen kaikkea paikan jossa pääsisin niitä hyödyntämään. Ensihoito tarjosi kyllä haasteita, välillä ihmishengen kautta, suurimmaksi osaksi kuitenkin tavallisten yhteiskuntaongelmien näkökulmasta, öisiä katuja autolla mittaillen. Yön pimeinä tunteita ja ajan kuluessa vahvistui ajatus jostain muusta, mutta mistä? Välillä ahdisti melko lujaakin, en ollut tyytyväinen, mutta en tiennyt miten ja mihin edetä. Vuosi oli 2015 aloin kaikenlaisten sattumien kautta kirjoittamaan ensimmäistä omaa kirjaani, se idea ja ajatus ei ollut mitenkään valmisteltu, ei edes mietitty, en koskaan ajatellut kirjoittavani kirjaa. Projekti oli helppo, vei mukanaan päiviksi ja viikoiksi, viikot muuttuivat kuukausiksi ja aloin nauttimaan tekemisestä. Olin ehkä löytänyt suuntani, ajatukset alkoivat kirkastumaan ja erilaisia suunnitelmia pyörimään päässäni melkoista tahtia. Kirjoitustöitä alkoi poikimaan sieltä ja täältä ja aloin ymmärtämään, että itseasiassa tämä on minulle oikea tapa luoda, mennä eteenpäin, tehdä ja jättää jälkiä maailmaan, oli hienoa saada luotua tyytyväisyyttä omalla tekemisellään muille. Kirjoitustöiden lisäksi lisääntyivät muutkin luovuutta vaativat työt.\nVuonna 2016 oltuani jo hetken virkavapaalla, irtisanoin itseni pelastuslaitokselta. Tämä oli harkittu, mutta ei vaikea siirto. Näihin vuosiin on mahtunut paljon ennen kaikkea kasvua omaan tekemiseen ja varmuuteen. Johtamisopintoja, meneillään olevia opintoja julkaisupuolelle ja isoja oppimisen hetkiä, mutta toki myös vääriä arvioita ja virheellisiä valintoja. Suunta on silti ollut koko ajan nousujohteinen oman tekemisen kanssa ja se on asia, joka on pitänyt minut motivoituneena joka ikinen päivä. Nyt on vuosi 2019, mielenkiintoisia projekteja on paljon takana, äärimmäisen hienoja projekteja meneillään ja mikä parasta en malta odottaa niitä tulevia, joista en edes tiedä vielä. Tämän vuoden isoin tavoite on verkostoitua tekemään töitä niiden ihmisten kanssa, joiden kanssa tekeminen on oikeasti mukavaa, jotka arvostavat osaamistani ja joiden kanssa saan lisätä omaa tekemisen tasoa ja haastaa itseäni kokoajan enemmän ja enemmän.\nTuskailujen kautta on varmistunut ainakin se, että tulevaisuudessa aion tehdä paljon töitä luovuuden, tarinoiden, kirjoittamisen ja sanallisen (miksi ei sanattomankin) viestinnän kautta. Niin hullulta kun se kuulostaakin, sanojen asetteleminen peräkkäin, ihmisten tarinoiden tuominen koskettaviksi teksteiksi ja ratkaisujen etsiminen mahdottomiin juttuihin, se on parasta just nyt!\nToivottavasti sinäkään et jää kiinni sellaiseen, joka ei tuo pitkällä tähtäimellä hyvää fiilistä, vaan löydät oman tapasi menestyä ja loistaa – oli se mitä tahansa!